text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
7 “Lekani kweruzga+ kuti muleke kweruzgika,
2 pakuti umo mukweruzgira ŵanyinu ndimo namwe muzamweruzgikira,+ ndipo mweso uwo mukupimira ŵanyinu, ndiwo ŵazamumupimiranipo.+
3 Chifukwa wuli pera ukulaŵiska kachiswaswa ako kali mu jiso la mubali wako, kweni ukuzerezga phaso ilo lili mu jiso lako?+
4 Kasi ungaphalira wuli mubali wako kuti, ‘Leka niwuskemo kachiswaswa mu jiso lako,’ apo wona, phaso lili mu jiso lako?
5 Wamupusikizgi iwe! Wuskamo dankha phaso mu jiso lako, apo ndipo uwonenge makora umo ungawuskiramo kachiswaswa ako kali mu jiso la mubali wako.
6 “Lekani kupeleka ku ntcheŵe icho ntchituŵa, panji kuponya ngale zinu panthazi pa nkhumba,+ kuti zileke kukandapo na malundi ghake ndipo zing’anamuke na kumufwemburani.
7 “Lutilirani kulomba, ndipo mupikenge.+ Lutilirani kupenja, ndipo musangenge. Lutilirani kukhung’uska, ndipo kumujulikiraninge.+
8 Pakuti waliyose uyo wakulomba wakupokera,+ ndipo waliyose uyo wakupenja wakusanga, ndipo waliyose uyo wakukhung’uska kumujulikirenge.
9 Ni njani pakati pinu uyo usange mwana wake wakupempha chingwa, wamupenge libwe?
10 Panji para wakupempha somba, kasi wamupenge njoka?
11 Ntheura, usange imwe, nangauli muli ŵaheni, mukumanya kupeleka vyawanangwa viwemi+ ku ŵana ŵinu, ipo kuli wuli Awiskemwe ŵakuchanya? Asi ŵapelekenge vinthu viwemi ku awo ŵakuŵalomba?+
12 “Ntheura, vinthu vyose ivyo mukukhumba kuti ŵanthu ŵamuchitiraninge, ndivyo namwe muŵachitirenge.+ Nakuti ichi ndicho ni ng’anamuro la Dango na ivyo Ntchimi zikalemba.+
13 “Njirani pa chipata chifinyi,+ chifukwa chipata chikuru chili na nthowa yisani iyo yikuya ku pharanyiko, ndipo mbanandi awo ŵakwendamo.
14 Kweni chipata chifinyi chili na nthowa yichoko iyo yikuya ku umoyo, ndipo mbachoko awo ŵakuyisanga.+
15 “Chenjerani na ntchimi zitesi+ izo zikwiza kwa imwe uku zavwara nga ni mberere,+ kweni mukati ni mphumphi zanjara.+
16 Muŵamanyenge na vipambi vyawo. Kasi ŵanthu ŵakutonthora mpheska mu minga panji vikuyu mu nthura?+
17 Mwakuyana waka, khuni lililose liwemi likupambika vipambi viwemi, kweni khuni lililose liheni likupambika vipambi viheni.+
18 Khuni liwemi lingapambika vipambi viheni chara, nesi khuni liheni kupambika vipambi viwemi.+
19 Khuni lililose ilo likuleka kupambika vipambi viwemi likudumulikira pasi na kuponyeka pa moto.+
20 Nadi, ŵanthu aŵa muŵamanyenge na vipambi vyawo.+
21 “Ni waliyose yayi uyo wakuyowoya kwa ine kuti, ‘Fumu, Fumu,’ wazamunjira mu Ufumu wa kuchanya, kweni yekha uyo wakuchita khumbo la Adada awo ŵali kuchanya.+
22 Mu zuŵa ilo, ŵanandi ŵazamuyowoya kwa ine kuti, ‘Fumu, Fumu,+ asi tikachimanga mu zina linu, na kufumiska viŵanda mu zina linu, ndiposo kuchita milimo yankhongono yinandi mu zina linu?’+
23 Penepapo nizamuŵaphalira kuti: ‘Nkhamumanyani chara! Fumaniko kwa ine, imwe mukuchita viheni!’+
24 “Ntheura waliyose uyo wakupulika mazgu ghane agha na kughachita, wakuyana na mwanalume wakuchenjera, uyo wakazenga nyumba yake pa jalawe.+
25 Ndipo vula yikathika, maji ghakatutuka, chimphepo chikaputa na kutimba nyumba yira, kweni yikawa chara, chifukwa yikazengeka pa jalawe.
26 Kweniso, waliyose uyo wakupulika mazgu ghane agha na kuleka kughachita wayanenge na mwanalume wakupusa, uyo wakazenga nyumba yake pa mchenga.+
27 Ndipo vula yikathika, maji ghakatutuka, chimphepo chikaputa na kutimba nyumba yira,+ ndipo yikawa. Kuwa kwake kukaŵa kukuru.”
28 Yesu wakati wamara kuyowoya mazgu agha, mizinda yikazizikika na kasambizgiro kake,+
29 pakuti wakaŵasambizganga nga ni munthu uyo wali na mazaza,+ kuti nga mbalembi ŵawo chara.
Tumizgani
Tumizgani
Mateyu 7
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=40&Chapter=7&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D40%26Chapter%3D7%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
Kasi Mukugwiliskira Ntchito Maghanoghano Ghinu Mwamahara?
WONGO wa munthu ukukwana waka makilogiramu 1.4. Nangauli nguchoko nthena, kweni ukuchita vinthu vyakuzizika chomene. Para tikupulikiska umo wongo wa munthu ukugwilira ntchito, vitovwirenge kuti tiyimanye makora milimo ‘yakuzizwiska’ ya Yehova. (Sal. 139:14) Wongo ukugwira ntchito zinandi.
Ntchito yinyake ya wongo nkhughanaghana. Kasi ntchivichi chikuchitika para munthu wakughanaghana? Para munthu wakughanaghana wakuwona vithuzi panji fundo mu maghanoghano ghake za vinthu viphya na vyakukondweska ivyo vindachitike. Apa vyawonekerathu kuti tikugwiliskira ntchito maghanoghano kanandi waka. Mwachiyelezgero, kasi muli kuŵazgapo panji kupulikapo za malo ghanyake agho imwe mundaluteko? Kasi mukutondeka kughanaghanira za malo agho chifukwa chakuti mundaluteko? Nadi, para nyengo zose tikughanaghana za chinthu icho tingachiwona yayi, kuchipulika, kucheta, kuchikhwaska, nesi kunuska, ndikuti maghanoghano ghithu ghakugwira ntchito.
Baibolo likutiphalira kuti ŵanthu ŵali kulengeka mu chikozgo cha Chiuta. (Gen. 1:26, 27) Fundo iyi yikulongora kuti Yehova nayo wakughanaghana. Iyo wakukhumba kuti timanye khumbo lake lekani wali kutilenga kuti tighanaghanenge. (Muph. 3:11) Kasi ni vinthu wuli viheni ivyo tikwenera yayi kughanaghanira, ndipo ni vinthu wuli viwemi ivyo tikwenera kughanaghanira?
MAGHANOGHANO GHAHENI
(1) Kughanaghana pa nyengo yiheni, kweniso kughanaghana vinthu viheni.
Kughanaghana pa iko kwekha nkhuheni yayi. Nakuti munthu kuti wachite chinthu chamahara wakwenera kughanaghanirapo. Ndipouli, lemba la Mupharazgi 3:1, likuti “kanthu kalikose kali na nyengo yake.” Apa vikulongora kuti nyengo zinyake tingaghanaghana vinthu vinyake pa nyengo yambura kwenelera. Mwachiyelezgero, kasi tingaŵa kuti tikugwiliskira ntchito maghanoghano ghithu mwakwenelera para tikughanaghana vinthu vinyake uku tili pa maungano panji pa sambiro la taŵene? Yesu wakachenjezga kuti ntchiwemi yayi kughanaghanira vinthu viheni nga ni uleŵi. (Mat. 5:28) Vinthu vinyake ivyo tingaghanaghana vikukwiyiska Yehova. Para tikughanaghana vinthu viheni, chikuŵa chipusu kuti tichite kwananga. Ntheura tileke kuzomerezga kuti maghanoghano ghaheni ghatipatuske kwa Yehova.
(2) Kughanaghana kuti usambazi ndiwo ungativikilira.
Vinthu vyakuthupi ni viwemi ndipo vikovwira. Kweni para mukuŵika maghanoghano ghinu ghose pa vinthu vyakuthupi na kughanaghana kuti ndivyo vingamuvikilirani panji kumupani chimwemwe chanadi, muzamukhuŵara. Solomoni wakalemba kuti: “Chuma cha munthu musambazi ni msumba wake wakukhora, wakuchiwona nga ntchiliŵa chakumuvikilira.” (Zinth. 18:11) Ghanaghanirani ivyo vikachitika mu Seputembala 2009 apo maji gha chivula ghakasakaza chigaŵa chikuru cha msumba wa Manila, ku Philippines. Kasi ŵanthu ŵasambazi ŵakakhwaskika wuli? Munthu munyake musambazi uyo katundu wake munandi wakanangika, wakati: “Maji ghakututuka ghakapangiska kuti tiyane. Ghakiziska masuzgo ku ŵanthu ŵasambazi na ŵakavu wuwo.” Ntchipusu kughanaghana kuti vinthu vyakuthupi vingatiponoska pa nyengo ya suzgo. Kweni maghanoghano agha ngakupuluska.
(3) Kwenjerwa na vinthu ivyo vingachitika yayi.
Yesu wakati tileke “kwenjerwa” mwakujumphizga. (Mat. 6:34) Para munthu wakwenjerwa chomene, wongo nawo ukutangwanika chomene. Para tikwenjerwa chomene na masuzgo agho tikughanaghanira waka, tinangenge nkhongono zithu pawaka. Malemba ghakulongora kuti para tikwenjerwa chikuŵa chipusu kugongowa panji kusuzgika maghanoghano. (Zinth. 12:25) Ntheura ntchiwemi kulondezga ulongozgi wa Yesu wakuti tileke kwenjerwa mwakujumphizga, kweni tikwenera kumarana na suzgo la zuŵa ilo tilimo.
MAGHANOGHANO GHAWEMI
(1) Kuwona ulwani na kubisama.
Baibolo likutichiska kuti tikwenera kuŵa ŵakuchenjera na kughanaghanira vyamunthazi. (Zinth. 22:3) Tigegenge masuzgo ghanandi usange tikughanaghanirapo dankha pambere tindasankhe chakuchita. Mwachiyelezgero, para ŵanyinu ŵamuchemani ku vyakusanguluska, kasi ni fundo wuli izo mukwenera kughanaghanirapo pambere mundalute? Mungaghanaghanira za ŵanthu ŵanyake awo ŵachemeka, unandi wa ŵanthu, uko vyamuchitikira na nyengo yake. Pamanyuma, jifumbani kuti: ‘Kasi vikulongora kuti vinthu vyamuŵa wuli?’ Kasi vikususkana na ivyo Baibolo likuyowoya? Usange mungaghanaghanirapo fundo izi, zingamovwirani kuwona ivyo vyamuchitika ku vyakusanguluska ivyo. Para mukughanaghana makora, musankhenge vinthu mwavinjeru ndipo mulutilirenge kuŵa paubwezi na Yehova.
(2) Muyelezgerenge mu maghanoghano ghinu umo mungachitira na masuzgo.
Tiyelezgere kuti mwapambana maghanoghano na mubali panji mudumbu munyake mu mpingo. Kasi mungachita wuli kuti muŵeso pa mtende? Pambere mundadumbiskane, pali vinandi ivyo mungaghanaghanirapo. Ghanaghanirani mafumbo agha: Kasi wakuyowoya wuli? Kasi ni nyengo wuli yiwemi iyo ningakayowoyera nayo? Kasi namugwiliskira ntchito mazgu wuli ndipo namuyowoya nayo wuli? Fundo izi zingamovwirani kuyezgelera mu maghanoghano ghinu na kusankha nthowa yiwemi ya umo mungakayowoyera na mubali panji mudumbu uyo mwapambana maghanoghano. (Zinth. 15:28, mazgu ghamusi.) Nyengo zose tikwenera kughanaghanirapo dankha pambere tindalute kukakumana na munyithu uyo tapambana maghanoghano. Para tikuchita nthena, viwovwirenge kuti mu mpingo muŵe mtende. Usange ndimo tikuchitira, ndikuti tikugwiliskira ntchito maghanoghano ghithu mwamahara.
(3) Kughanaghanira ivyo mukuŵazga mu Baibolo.
Ntchiwemi kuŵazga Baibolo zuŵa lililose. Ndipouli, Baibolo tikwenera kuliŵazga nga ni nyuzipepara yayi. Tikwenera kupulikiska ivyo tikuŵazga mu Baibolo na kuvigwiliskira ntchito pa umoyo withu wa zuŵa na zuŵa. Kuti timanye vinandi vya Yehova, tikwenera kuŵazga Baibolo na kughanaghanirapo. Mwachiyelezgero, wonani nkhani izo zikusangika mu buku la Tsanzirani Chikhulupiliro Chawo. Kuŵerenga na kughanaghanirapo nkhani za mu buku ili, kungatovwira kuti tiŵe na chithuzi cha ivyo vikachitikiranga ŵanthu awo ŵakuzunulika mu Baibolo. Nkhani izi zingatovwira kuwona malo gha uko vinthu vikachitikira, kupulika chongo cha ivyo vikachitika, kupulika kasungu kawemi, na kuwona umo ŵanthu awo ŵakuzunulika ŵakajipulikiranga. Para tikughanaghanirapo nthena, tipulikiskenge makora nkhani za mu Baibolo ndipo tikhozgekenge chomene. Usange tikugwiliskira ntchito maghanoghano ghithu munthowa iyi apo tikuŵazga na kusambira Baibolo, tisangenge chandulo.
(4) Tiŵe na chiwuravi.
Para ŵanyithu ŵakusuzgika, tikwenera kujipulika nga ndise tikusuzgika. Para tikuchita nthena ndikuti tikulongora chiwuravi. Yehova na Yesu ŵali na chiwuravi, ndipo nase tikwenera kuŵayezga. (Eks. 3:7; Sal. 72:13) Kasi tingaŵa wuli na mtima wachiwuravi? Chinyake icho chingatovwira kuti tiŵe na mtima wa chiwuravi nkhughanaghanira ŵanyithu para ŵasanga na masuzgo. Nyengo zinyake tingaŵa kuti tindakumanepo na suzgo ilo lawira Mkhristu munyithu. Tingajifumba kuti: ‘Kasi suzgo ili liwirenge ine mphanyi najipulika wuli? Kasi mphanyi nakhumba kuti ŵanyane ŵanichitire vichi?’ Para tingaghanaghanirapo mafumbo agha, vitovwirenge kuti tiŵe na mtima wachiwuravi. Nyengo zose Mkhristu wakwenera kulongora mtima wachiwuravi para wakupharazga kweniso para wakuchezga na Ŵakhristu ŵanyake.
(5) Kughanaghanira umo umoyo uzamuŵira mu charu chiphya.
Malemba ghakulongora makora chomene umo umoyo uzamuŵira mu charu chiphya icho Chiuta walayizga. (Yes. 35:5-7; 65:21-25; Chivu. 21:3, 4) Mabuku ghithu nagho ghali na vithuzi vyakutowa ivyo vikulongora umo umoyo uzamuŵira mu charu chiphya. Vithuzi ivi vikutovwira kuwona umo tizamukondwera na umoyo mu charu chiphya. Yehova, Mlengi wa wongo, wakumanya makora kuzirwa kwa maghanoghano ghawemi. Para tikughanaghanira ivyo Yehova walayizga, tilutilirenge kugomezga kuti vizamuchitika nadi, kweniso tiŵenge ŵakugomezgeka kwa iyo nanga ni para tasangana na masuzgo.
Yehova ngwachitemwa, lekani wali kutilenga kuti tighanaghanenge. Ichi ntchawanangwa icho chikutovwira kuti timuteŵetere makora. Ipo zuŵa lililose, tigwiliskirenge ntchito makora maghanoghano ghithu kulongora kuti tikuwonga Yehova, uyo wali kutipa chawanangwa ichi.

robotstxt: allowed

filter: keep


text:
Chifukwa Wuli Ŵakaboni ŵa Yehova Ŵakuchitako Yayi Isitara?
Ivyo ŵanthu ŵakuyowoya
Utesi: Ŵakaboni ŵa Yehova ŵakuchitako yayi Isitara chifukwa Mbakhristu yayi.
Unenesko: Tikugomezga kuti Yesu ni Muponoski withu, ndipo tikuyezgayezga ‘
kulondezga mendero ghake.’—1 Petrosi 2:21; Luka 2:11.
Utesi: Mukugomezga yayi kuti Yesu wakawuka.
Unenesko: Tikugomezga kuti Yesu wakawuka, ndipo tikuphalirako ŵanyithu. Kuwuka kwa Yesu, ni fundo yakuzirwa chomene kwa Mkhristu waliyose.—1 Ŵakorinte 15:3, 4, 12-15.
Utesi: Mukuŵanora viwemi ŵana, chifukwa mukuŵakanira kuchitako Isitara.
Unenesko: Tikuŵatemwa ŵana ŵithu. Ndipo tikuŵasambizga na kuŵawovwira kuti ŵaŵe ŵakukondwa.—Tito 2:4.
Chifukwa icho Ŵakaboni ŵa Yehova ŵakulekera kuchitako Isitara.
Isitara yili kufuma mu Baibolo yayi, kweni yili kwamba na visopa vyautesi.
Yesu wakati tikumbukirenge nyifwa yake. Wakayowoyapo yayi kuti tikumbukirenge kuwuka kwake. Ŵakaboni ŵa Yehova ŵakukumbukira nyifwa ya Yesu chaka chilichose mwakuyana na kalendara ya mu Baibolo.—Luka 22:19, 20.
Pakuti Isitara yikamba na visopa vyautesi, Chiuta wangakondwa nayo yayi. Yikambira ku maluso gha kusopa ŵachiuta ŵakuwuska mphapu. Kweni Chiuta wakukhumba kuti ‘
ŵanthu ŵasopenge iyo pera.’ Wakukondwa yayi para ŵanthu ŵakuchita vinthu ivyo vikumukwiyiska.—Exodus 20:5; 1 Mathemba 18:21.
Ŵakaboni ŵa Yehova ŵakulondezga ivyo Baibolo likuyowoya lekani ŵakuchitako yayi Isitara. Baibolo likuti, ‘
sungilira vinjeru na kaghanaghaniro kawemi.’ Lekani tikulondezgeramo bweka yayi ivyo ŵanthu ŵakuchita. (Zintharika 3:21; Mateyu 15:3) Tikuphalira ŵanthu ivyo Baibolo likuyowoya pa nkhani ya Isitara, kweni tikuyuyura yayi ivyo munthu wakugomezga pa nkhani iyi chifukwa tikumanya kuti ni wanangwa wake.—1 Petrosi 3:15.
Manyani Vinandi
Kasi Baibolo Likuti Wuli pa Nkhani ya Isitara?
Manyani vinthu 5 ivyo vikuchitika pa holide ya Isitara kweniso umo yikambira.
Kasi Mungachimanya Wuli Chisopa Chaunenesko?
Kasi pali chisopa chimoza pera chaunenesko? Wonani vinthu 5 ivyo vingamovwirani kumanya chisopa chaunenesko.


text:
MUTU 4
Kasi Yesu Khristu Ni Njani?
Kasi Yesu wali na udindo wuli wakuzirwa?
Kasi wakafuma nkhu?
Kasi Yesu wakaŵa munthu wa mtundu wuli?
1, 2. (a) Chifukwa wuli para tamanya waka zina la munthu wakumanyikwa chikung’anamura kuti tikumumanyisiska yayi? (b) Kasi ŵanthu ŵakuti Yesu wakaŵa njani?
PA CHARU chapasi pali ŵanthu ŵanandi ŵakumanyikwa. Ŵanyake ŵakumanyikwa chomene mu muzi wawo, msumba, panji mu charu chawo pera. Ŵanyake ŵakumanyikwa pa charu chose chapasi. Ndipouli, para tamanya waka zina la munthu uyo ngwakumanyikwa chikung’anamura kuti tikumanya vyose yayi. Kweniso chikung’anamura kuti tikumanya umo wali kukulira ndiposo nkharo yake yayi.
2 Ŵanthu ŵanandi ŵali kupulikapo kuti kukaŵa Yesu Khristu, nangauli ni kale apo wakaŵako. Kweni ŵanandi ŵakumanya makora yayi umo Yesu wakaŵira nadi. Ŵanyake ŵakuti wakaŵa waka munthu muwemi chomene. Ŵanyake ŵakuti wakaŵa ntchimi. Kweni ŵanyake ŵakugomezga kuti Yesu ni Chiuta ndipo tikwenera kumusopa. Kweni kasi ntchakwenelera kumusopa?
3. Chifukwa wuli ntchakuzirwa kuti mumanye makora Yehova Chiuta na Yesu Khristu?
3 Ntchakuzirwa chomene kuti mumumanye makora Yesu. Chifukwa wuli? Chifukwa Baibolo likuti: “Kuti ŵaŵe na umoyo wamuyirayira, ŵakwenera kumumanyani imwe Chiuta waunenesko yekha, ndiposo Yesu Khristu, uyo mukamutuma.” (Yohane 17:3) Para tamanya makora Yehova Chiuta na Yesu Khristu, tizamusanga umoyo wamuyirayira mu paradiso pa charu chapasi. (Yohane 14:6) Kweniso Yesu ntchiyelezgero chiwemi pa nkhani ya umo tingakhalira makora na ŵanyithu na umo tingachitira nawo. (Yohane 13:34, 35) Mu mutu wakwamba mu buku lino, tikasambira umo Chiuta waliri. Kweni sono tiyeni tisambire ivyo Baibolo likusambizga pakuyowoya za Yesu Khristu.
MESIYA UYO BAIBOLO LIKATI WIZENGE
4. Kasi mazina ghakuti “Mesiya” na “Khristu” ghakung’anamurachi?
4 Baibolo likayowoyerathu kuti Chiuta wazamutuma munthu uyo wazamuŵa Mesiya panji kuti Khristu. Likayowoya ivi vyaka vinandi pambere Yesu wandababike. Zina lakuti “Mesiya” (ilo ndakufuma ku lizgu la Chihebere) na Khristu (ilo ndakufuma ku lizgu la Chigiriki) ghose ghakung’anamura “Wakuphakazgika.” Munthu uyu wakenera kuphakazgika na mzimu wa Chiuta, kung’anamura kusankhika na Chiuta kuti wachite ntchito yakuzirwa. Mu mitu yinyake mu buku lino, tisambirenge vinandi vya udindo uwo Mesiya wali nawo kuti Chiuta wafiske ivyo wakalayizga. Tisambirengeso vitumbiko ivyo Yesu wangatipa nanga ni sono. Kweni apo Yesu wakaŵa kuti wandababike, ŵanthu ŵanandi ŵakwenera kuti ŵakajifumbanga kuti, ‘Ninjani wazamuŵa Mesiya?’
5. Kasi ŵasambiri ŵa Yesu ŵakakhorwa kuti Yesu wakaŵa njani?
5 Ŵasambiri ŵakwambilira ŵa Yesu ŵakakhorwa kuti Yesu ni Mesiya uyo Baibolo likayowoyerathu kuti wakwiza. (Yohane 1:41) Yumoza wa ŵasambiri ŵake, zina lake Simoni Petrosi, wakaphalira Yesu kuti: “Imwe ndimwe Khristu.” (Mateyu 16:16) Kasi ntchivichi chikawovwira ŵasambiri aŵa kugomezga kuti Yesu ni Mesiya, ndipo ise ntchivichi chingatovwira?
6. Kasi Yehova wakawovwira wuli ŵanthu ŵakugomezgeka kuti ŵamumanye Mesiya? Yowoyani chiyelezgero.
6 Ntchimi za Chiuta izo zikaŵako pambere Yesu wandize pano pasi, zikayowoya vinthu vinandi vyakukhwaskana na Mesiya. Ivyo zikayowoya vingawovwira ŵanthu kuti ŵamumanye makora. Tilongosore nthe: Tiyelezgere kuti munthu munyake wamupemphani kuti mulute ku depoti panji ku chiŵanja cha ndege kuti mukapokelere munthu uyo mundamuwonepo. Asi vingaŵa makora para wangamuphalirani umo mungakamumanyira? Ivi ndivyo Yehova wali kuchita. Kwizira mu ntchimi izo zikalemba Baibolo, Yehova wakalongosora ivyo Mesiya wazamuchita na ivyo vizamumuchitikira. Mauchimi agha ghakati ghafiskika, vikawovwira ŵanthu ŵakugomezgeka kuti ŵaleke kusuzgika kumumanya.
7. Zunurani mauchimi ghaŵiri ghakuyowoya za Yesu agho ghakafiskika.
7 Tiyeni tiwone viyelezgero viŵiri. Chakwamba, ntchimi Mika yikayowoya kuti Mesiya wazamubabikira ku Betelehemu, tawuni yichoko mu charu cha Yuda. Ndipo kufuma apo Mika wakayowoyera, pakajumpha vyaka 700 kuti wababike. (Mika 5:2) Yesu wakababikira nadi mu Betelehemu. (Mateyu 2:1, 3-9) Chachiŵiri, vyaka vyakujumpha 500 pambere Yesu wandize, uchimi uwo wuli pa Daniyeli 9:25 ukayowoya kuti Mesiya wazamuwoneka mu chaka cha 29 C.E. * Mauchimi agha na ghanyake ghakati ghafiskika, ŵanthu ŵakamanya kuti Yesu wakaŵa nadi Mesiya uyo Baibolo likayowoya kuti wizenge.
8, 9. Kasi ni ukaboni wuli uwo ukulongora kuti Yesu ni Mesiya, uwo ukawoneka apo wakabatizikanga?
8 Ukaboni unyake wakuti Yesu wakaŵa Mesiya ukamanyikwa kuumaliro wa chaka cha 29 C.E. Chaka ichi ndicho Yohane Mubatizi wakabatizira Yesu mu Mlonga wa Yorodani. Yehova wakaphalira Yohane kuti wamupenge chimanyikwiro chakuti chizakamovwire kumumanya makora Mesiya. Yohane wakawona chimanyikwiro ichi apo wakabatizanga Yesu. Baibolo likuyowoya kuti: “Yesu wakati wabatizika, nyengo yeneyiyo wakazuwuka mu maji, ndipo wonani! kuchanya kukajulika, ndipo Yohane wakawona mzimu wa Chiuta ukakhiranga nga ni nkhunda kwiza pa Yesu. Kweniso, wonani! mazgu ghakapulikikwa kufuma kuchanya ghakati: ‘Uyu ni Mwana wane, wakutemweka, mweneuyo nkhukondwa nayo.’” (Mateyu 3:16, 17) Yohane wakati wapulika mazgu agha na kuwona ivyo vikachitika, wakagomezga kuti Yesu wakatumika nadi na Chiuta. (Yohane 1:32-34) Apo mzimu wa Chiuta panji kuti nkhongono ya Chiuta, ukiza pa iyo, Yesu wakazgoka Mesiya, panji kuti Khristu, wakasankhika kuti waŵe Mulongozgi na Fumu.
9 Mauchimi agha ghakati ghafiskika kweniso ukaboni uwo Yehova wakapeleka yekha, vikalongora kuti Yesu wakaŵa nadi Mesiya. Baibolo likuzgoraso mafumbo ghanyake ghaŵiri ghakuzirwa chomene ghakukhwaskana na Yesu Khristu: Kasi wakafuma nkhu, ndipo wakaŵa munthu wa mtundu wuli?
KASI YESU WAKAFUMA NKHU?
10. Kasi Baibolo likuti Yesu wakaŵa nkhu pambere wandize pa charu chapasi?
10 Baibolo likusambizga kuti Yesu wakaŵa kuchanya pambere wandize pa charu chapasi. Mika wakayowoyerathu kuti Mesiya wazamubabikira mu Betelehemu. Ndipo wakayowoyaso kuti Mesiya uyu wakaŵako “kufuma papo kale.” (Mika 5:2) Yesu wakayowoya kanandi waka kuti wakakhalanga kuchanya pambere wandababike kuŵa munthu pa charu chapasi. (Ŵerengani Yohane 3:13; 6:38, 62; 17:4, 5) Pakuti kuchanya wakaŵa mungelo, Yesu wakaŵa paubwezi wapadera na Yehova.
11. Kasi Baibolo likulongora wuli kuti Yesu ni mwana wapadera wa Yehova?
11 Yesu ni Mwana uyo Yehova wakumutemwa chomene, ndipo pali vifukwa vyakupulikikwa ivyo Yehova wakumutemwera. Wakuchemeka “wakwamba kubabika wa chilengiwa chose,” chifukwa ndiyo wakamba kulengeka na Chiuta. * (Ŵakolose 1:15) Paliso chinthu chinyake icho Yehova wakumutemwera chomene Mwana uyu. Iyo ni “Mwana wake wapadera.” (Yohane 3:16) Ichi chikung’anamura kuti ndiyo yekha uyo Chiuta wakamulenga mwakudunjika. Yesu ndiyo yekha wakawovwira Chiuta pa kulenga vinthu vinyake. (Ŵakolose 1:16) Kweniso, Yesu wakuchemeka kuti “Mazgu.” (Yohane 1:14) Ichi chikutiphalira kuti wakayowoyanga m’malo mwa Chiuta. Ndipo wakwenera kuti wakaphaliranga ŵangelo na ŵanthu wuwo uthenga wakufuma kwa Chiuta.
12. Kasi tikumanya wuli kuti Yesu wakuyana yayi na Chiuta?
12 Kasi Mwana wakwamba wa Chiuta uyu wakuyana na Chiuta, nga umo ŵanthu ŵanyake ŵakugomezgera? Baibolo likusambizga nthena yayi. Nga umo tawonera mu ndime 11, Mwana uyu wakalengeka. Iyo wakaŵa na pakwambira, kweni Yehova Chiuta walije pakwambira panji umaliro. (Salimo 90:2) Mwana wa Chiuta wandaghanaghanepo kuti iyo na Adada ŵake ŵakuyana. Baibolo likuti Adada mbakuru kuluska Mwana. (Ŵerengani Yohane 14:28; 1 Ŵakorinte 11:3) Yehova yekha ndiyo ni “Chiuta Wankhongonozose.” (Genizesi 17:1) Ntheura palije uyo wakuyana na Chiuta. *
13. Kasi Baibolo likung’anamurachi para likuti Mwana “ntchikozgo cha Chiuta wambura kuwoneka”?
13 Yehova na Mwana wake wakwamba ŵakakhalanga lumoza kuchanya vyaka vinandi chomene pambere kuchanya na charu vindalengeke. Ndipo ŵakatemwananga chomene. (Yohane 3:35; 14:31) Mikhaliro ya Mwana uyu yikayananga ndendende na ya Adada ŵake. Lekani Baibolo likuyowoya kuti Mwana “ntchikozgo cha Chiuta wambura kuwoneka.” (Ŵakolose 1:15) Nga umo vingaŵira na ŵanthu kuti mwana wangakozgana na adada ŵake munthowa zakupambanapambana, Yesu nayo wakalongoranga mikhaliro ya Awiske.
14. Kasi chikachitika ntchivichi kuti Mwana wa Yehova wababike nga ni munthu?
14 Mwana wa Chiuta wakajipeleka kufuma kuchanya na kwiza kuzakakhala pa charu chapasi. Kweni mungazizwa kuti, ‘kasi vikenda wuli kuti Mwana wa Chiuta, uyo kuchanya wakaŵa mungelo, wababike nga ni munthu?’ Yehova wakachita munthondwe. Wakasamuskira umoyo wa Mwana wake mu nthumbo ya mwanakazi wambura kugonanapo na mwanalume, zina lake Mariya. Mariya wakaŵa na nthumbo chifukwa cha kugonana na mwanalume yayi. Ntheura mwana uyo Mariya wakababa wakaŵa murunji, ndipo wakamuthya Yesu.
KASI YESU WAKAŴA MUNTHU WULI?
15. Chifukwa wuli tingayowoya kuti Yesu wakutovwira kuti timumanye makora Yehova?
15 Ivyo Yesu wakayowoya na kuchita apo wakaŵa pa charu chapasi vikutovwira kuti timumanye makora. Kweniso Yesu wakutovwira kuti timumanye makora Yehova. Chifukwa wuli vili nthena? Kumbukani kuti Mwana uyu ntchikozgo cha Adada ŵake. Lekani Yesu wakaphalira yumoza wa ŵasambiri ŵake kuti: “Waliyose uyo wawona ine, wawona na Adada wuwo.” (Yohane 14:9) Mabuku gha Mateyu, Mariko, Luka, na Yohane, ghakutiphalira ivyo Yesu Khristu wakachitanga, umoyo wake, na mikhaliro yake.
16. Kasi Yesu wakasambizganga vichi, ndipo ivyo wakasambizganga vikafuma nkhu?
16 Yesu wakamanyikwanga kulikose kuti wakaŵa “Msambizgi.” (Yohane 1:38; 13:13) Kasi wakasambizganga vichi? Wakasambizganga “makani ghawemi gha Ufumu.” Wakasambizganga kuti Ufumu wa Chiuta, ilo ni boma la kuchanya, uzamulamulira charu chose chapasi na kutumbika ŵanthu ŵakugomezgeka. (Mateyu 4:23) Kasi uthenga uwu ukaŵa wa njani? Yesu wakati: “Ivyo nkhusambizga ni vyane chara, kweni vya uyo wakanituma” Yehova. (Yohane 7:16) Yesu wakamanya kuti Adada ŵake ŵakuchanya ŵakukhumba kuti ŵanthu ŵapulike makani ghawemi gha Ufumu. Mu Mutu 8, tizamusambira vinandi vya Ufumu wa Chiuta na ivyo uzamuchita.
17. Kasi Yesu wakasambizganga nkhu, ndipo chifukwa wuli wakajipelekanga na mtima wose kuti wasambizge ŵanthu?
17 Kasi Yesu wakasambizganga nkhu? Wakasambizganga kulikose uko wakasanganga ŵanthu, mu mizi, mu misumba, mu misika, na mu nyumba. Yesu wakalindiliranga kuti ŵanthu ŵize kwa iyo yayi. Iyo ndiyo wakalutanga uko ŵanthu ŵakasangikanga. (Mariko 6:56; Luka 19:5, 6) Chifukwa wuli Yesu wakajipelekanga na mtima wose, kweniso kumalira nyengo yinandi pa kupharazga na kusambizga? Chifukwa ili ndilo likaŵa khumbo la Chiuta. Nyengo zose wakachitanga khumbo la Adada ŵake. (Yohane 8:28, 29) Kweni pakaŵaso chifukwa chinyake icho wakapharazgiranga. Wakaŵalengeranga chitima ŵanthu awo ŵakizanga kwa iyo. (Ŵerengani Mateyu 9:35, 36.) Ŵaliska ŵawo, awo ŵakeneranga kuŵasambizga unenesko wakukhwaskana na Chiuta na khumbo lake, ŵakaŵasambizganga yayi. Yesu wakamanya kuti ŵanthu aŵa ŵakaŵa na njala yakuti ŵapulike uthenga wa Ufumu.
18. Zunurani mikhaliro ya Yesu iyo yikumukondweskani chomene.
18 Yesu wakaŵa munthu wachitemwa ndiposo wakaghanaghaniranga ŵanthu. Ntheura ŵanthu ŵakafwatukanga nayo chifukwa wakaŵa walusungu. Na ŵana wuwo ŵakafwatukanga nayo. (Mariko 10:13-16) Yesu wakatemweranga yayi. Wakakhumbanga yayi kuti ŵanthu ŵachitenge katangali kweniso ŵachitirenge ŵanyawo mwambura urunji. (Mateyu 21:12, 13) Yesu wakachindikanga ŵanakazi, nangauli pa nyengo iyo ŵanthu ŵakaŵawonanga kuti mbakuzirwa pachoko, ndiposo ŵakaŵakanizganga kuchitako vinthu vinyake. (Yohane 4:9, 27) Yesu wakaŵa wakujiyuyura chomene. Pa nyengo yinyake, wakageziska malundi gha ŵasambiri ŵake. Ntchito iyi kanandi ŵakachitanga mbazga.
19. Ntchivichi chikulongora kuti Yesu wakaghanaghaniranga ŵanthu?
19 Yesu wakaghanaghaniranga ŵanthu. Wakalongora kuti wakuŵaghanaghanira apo wakachizganga ŵanthu mwamunthondwe na nkhongono za Chiuta. (Mateyu 14:14) Mwachiyelezgero, mwanalume uyo wakaŵa na vyoni wakiza kwa Yesu na kumuphalira kuti: “Usange mukukhumba, munganitozga.” Yesu wakati wamuwona munthu uyu wakaŵa nga wakusuzgika ndiyo. Yesu chitima chikamukora, ndipo wakanyoloska woko lake na kumukhwaska, wakati kwa iyo: “Nkhukhumba! Tozgeka.” Mwanalume mulwari uyu wakachira. (Mariko 1:40-42) Kasi mukughanaghana kuti mwanalume uyu wakajipulika wuli?
WAKAGOMEZGEKA M’PAKA NYIFWA
20, 21. Kasi Yesu wakalongora wuli kuti wakaŵa wakugomezgeka kwa Chiuta?
20 Yesu wakagomezgeka kwa Chiuta, ndipo nase tingasambirako kwa iyo. Wakagomezgeka kwa Adada ŵake nangauli wakasuskikanga na kusuzgika munthowa zinandi. Yesu wakatonda viyezgo vya Satana mwachikanga. (Mateyu 4:1-11) Pa nyengo yinyake, ŵabali ŵake ŵanyake ŵakaleka kumugomezga, ndipo ŵakafika pakuyowoya kuti “wafuntha.” (Mariko 3:21) Kweni Yesu wakaŵikako mahara yayi ku ivyo ŵakayowoyanga, iyo wakalutilira waka kuchita ntchito ya Chiuta. Nangauli ŵalwani ŵake ŵakamunyozanga na kumutuka, Yesu wakalutilira kujikora ndipo wakawezgera yayi.—1 Petrosi 2:21-23.
21 Yesu wakagomezgeka m’paka nyifwa, wakafwa nyifwa yakuŵinya, wakachita kukomeka na ŵalwani ŵake. (Ŵerengani Ŵafilipi 2:8; Milimo 5:30) Ghanaghanirani masuzgo agho wakazizipizga pa zuŵa laumaliro la umoyo wake pa charu chapasi. Ŵakamukaka, ŵakamupusikizgira, wakeruzgika na ŵeruzgi ŵapusikizgi, ŵanthu ŵakamuhoya, ndipo ŵasilikari ŵakamutimba. Ŵakamukhoma pa khuni, ndipo wakati wakhala pachoko waka kufwa, wakachemerezga kuti: “Chafiskika!” (Yohane 19:30) Kweni pa zuŵa lachitatu kufuma apo Yesu wakafwira, Adada ŵake ŵakuchanya ŵakamuwuska ku ŵakufwa ndipo wakaŵa na umoyo wauzimu. (1 Petrosi 3:18) Masabata ghachoko waka ghati ghajumphapo, wakawelera kuchanya. Wati wafika kuchanya, “wakakhala ku woko lamalyero la Chiuta,” kulindilira kuti wapike Ufumu.
22. Kasi Yesu wakafiska vichi apo wakagomezgeka m’paka nyifwa?
22 Kasi Yesu wakafiska vichi apo wakagomezgeka m’paka nyifwa? Nyifwa ya Yesu yikutipa mwaŵi wakuti tizakaŵe na umoyo wamuyirayira pa charu chapasi mu paradiso. Nakuti ivi ndivyo Yehova wakakhumbanga pakwamba. Mu mutu 5 tisambirenge umo nyifwa ya Yesu yatovwilira kuti tizakaŵe na umoyo wamuyirayira.
^ ndime 7 Kuti mumanye vinandi pa umo uchimi wa Daniyeli wakuyowoya za Yesu ukafiskikira, wonani Vyakusazgirapo, pa mutu wakuti Umo Uchimi wa Daniyeli Ukayowoyerathu za Kwiza kwa Mesiya.
^ ndime 11 Yehova wakuchemeka kuti Dada chifukwa ni Mlengi. (Yesaya 64:8) Pakuti Yesu wakalengeka na Chiuta, lekani wakuchemeka Mwana wa Chiuta. Ndicho chifukwa ŵangelo nawo ŵakuchemeka ŵana ŵa Chiuta. Adamu nayo wakuchemekaso mwana wa Chiuta.
^ ndime 12 Kuti mumanye ukaboni unyake wakuti Yesu wakuyana yayi na Chiuta, wonani Vyakusazgirapo pa pejiUnenesko Pakuyowoya za Dada, Mwana, na Mzimu Utuŵa.


text: 21 Yehova wakakumbuka Sara nga umo wakayowoyera, ndipo Yehova wakamuchitira Sara ivyo wakamulayizga.+2 Sara wakaŵa na nthumbo+ ndipo wakamubabira Abrahamu mwana mwanalume mu uchekuru wake, pa nyengo yakutemeka iyo Chiuta wakamulayizga.+3 Mwana uyo Sara wakababa, Abrahamu wakamuthya zina lakuti Yisake.+4 Abrahamu wakakotora mwana wake Yisake wati wakwaniska mazuŵa 8, nga umo Chiuta wakamuphalilira.+5 Abrahamu wakaŵa na vyaka 100 apo mwana wake Yisake wakababikanga.6 Penepapo Sara wakati: “Chiuta wanisekeska ine. Ndipo waliyose uyo wapulikenge wasekenge nane.”*7 Sara wakatiso: “Ni njani mphanyi wakayowoya kwa Abrahamu kuti: ‘Sara wazamonkheska ŵana’? Kweni namubabira mwana mu uchekuru wake.”8 Mwana wakati wakura, ŵakamulumura. Abrahamu wakanozga chiphikiro chikuru pa zuŵa ilo ŵakalumuliranga Yisake.9 Kweni Sara wakawonanga mwana uyo Hagara+ Mueguputo wakababira Abrahamu, wakuseka Yisake.+10 Ntheura Sara wakaphalira Abrahamu kuti: “Muchimbizga muzga uyu pamoza na mwana wake, chifukwa mwana wa muzga uyu kuti waŵenge muhaliri pamoza na mwana wane Yisake chara!”+11 Kweni ivyo Sara wakayowoya vikamukwiyiska chomene Abrahamu chifukwa cha mwana wake.+12 Chiuta wakati kwa Abrahamu: “Leka kukwiya na ivyo Sara wakuyowoya vya msepuka uyu pamoza na muzga wako mwanakazi. Pulikira mazgu ghake, chifukwa iyo yizamuchemeka mphapu* yako yizamufuma mwa Yisake.+13 Kweni mwana wa muzga wako+ nayo nizamumuzgora mtundu,+ chifukwa ni mphapu* yako.”14 Ntheura Abrahamu wakawuka mulenjilenji, wakatora chingwa na thumba la maji lachikumba* na kupeleka kwa Hagara. Wakaviŵika pa chiŵegha cha Hagara, ndipo wakamuphalira kuti wawukepo pamoza na msepuka.+ Hagara wakawukapo na kwamba kuyingayinga mu mapopa gha Beyere-sheba.+15 Maji ghakati ghamara mu thumba lachikumba, Hagara wakamuleka msepuka uyu musi mwa chivwati.16 Iyo wakaluta na kukakhala pataliko, pa mtunda uwo muvi wakuponyeka na uta ungakafika, chifukwa wakati: “Nkhukhumba chara kuwona msepuka uyu wakufwa.” Ntheura wakakhala pataliko na kwamba kutengera na kulira.17 Chiuta wakapulika mazgu gha msepuka,+ ndipo mungelo wa Chiuta wakachema Hagara kufumira kuchanya, wakati:+ “Hagara, kasi suzgo lako ni vichi? Kopa chara, chifukwa Chiuta wapulika mazgu gha msepuka apo wali.18 Wuka, munyamuska msepuka ndipo umukore pa woko, chifukwa nizamumuzgora mtundu ukuru.”+19 Penepapo Chiuta wakajura maso gha Hagara ndipo wakawona chisimi cha maji. Wakaluta na kuzuzga maji mu thumba lachikumba ndipo wakamupa msepuka kuti wamwe.20 Chiuta wakaŵa nayo msepuka uyu+ apo wakakuranga. Msepuka uyu wakakhalanga mu mapopa ndipo wakaŵa nkhwantha pakuponya muvi.21 Wakakhalanga mu mapopa gha Parani,+ ndipo anyina ŵakamutolera mwanakazi mu charu cha Eguputo.22 Pa nyengo yeneyira, Abimeleki na Fikoli mulongozgi wake wa nkhondo, ŵakati kwa Abrahamu: “Chiuta wali nawe mu vyose ivyo ukuchita.+23 Sono ulape kwa ine pamaso pa Chiuta kuti uchitenge upusikizgi yayi kwa ine, ku ŵana ŵane, na ku ŵazukuru ŵane. Kweniso kuti ulongorenge lusungu* kwa ine na charu icho ukukhalamo nga umo ine nachitira kwa iwe.”+24 Ntheura Abrahamu wakati: “Nkhulapa.”25 Kweni Abrahamu wakadandawura kwa Abimeleki chifukwa cha chisimi cha maji icho ŵateŵeti ŵa Abimeleki ŵakaphanga.+26 Abimeleki wakazgora kuti: “Nkhumumanya chara uyo wakachita ichi, nanga ndiwe undaniphalirepo nkhani iyi, nindapulikepo, nkhupulika muhanya uno nthena.”27 Pamasinda, Abrahamu wakatora mberere na ng’ombe na kumupa Abimeleki, ndipo wose ŵaŵiri ŵakachita phangano.28 Abrahamu wakati wapatulapo tumberere twanakazi 7 pa mskambo,29 Abimeleki wakati kwa Abrahamu: “Kasi tumberere twanakazi 7, watupatulirachi?”30 Iyo wakati: “Upoke tumberere twanakazi 7 utu kufuma mu woko lane, kuti uŵe ukaboni wakuti chisimi ichi nkhajima ndine.”31 Lekani wakathya malo ghara Beyere-sheba,*+ chifukwa ndipo wose ŵaŵiri ŵakachitira chilapo.32 Ntheura ŵakachita phangano+ pa Beyere-sheba. Pamanyuma, Abimeleki na Fikoli mulongozgi wake wa nkhondo, ŵakawuka na kuwelera ku charu cha Ŵafilisiti.+33 Abrahamu wakapanda khuni la tamarisiki pa Beyere-sheba, ndipo wakachema pa zina la Yehova,+ Chiuta wamuyirayira.+34 Abrahamu wakakhala* mu charu cha Ŵafilisiti nyengo yitali.*+


text:
Meyi 9-15
MASALIMO 1-10
Sumu 99 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Tikwenera Kuchindika Yesu Kuti Tiŵe pa Mtende na Yehova”: (Mamin. 10)
[Woneskani vidiyo yakuti Kasi mu Buku la Masalimo Muli Vichi?].]
Sa 2:1-3—Uchimi ukayowoya kale kuti ŵanthu ŵazamwimikana na Yehova kweniso Yesu (w04 8/1 peji 13-14 ndime 4-8; it-1-E peji 507; it-2-E peji 386 ndime 3)
Sa 2:8-12—Ŵekha awo ŵakuchindika Themba ilo Yehova wali kuphakazga ndiwo ŵazamusanga umoyo (w04 8/1 peji 5 ndime 3-4)
-
Ivyo Tasambira: (Mamin. 8)
Sa 2:7—Kasi “languro la Yehova” ni vichi? (w06 6/1 peji 29 ndime 6)
Sa 3:2—Kasi mazgu ghakuti Selah ghakung’anamurachi? (Wonani peji 1965 mu Baibolo la Mang’anamuliro gha Charu Chiphya)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa) Sa 8:1–9:10
PHARAZGANI MWALUSO
Paulendo wakwamba: (Mamin. 2 panji kuchepera apa) Mulongorani Gongwe la Mulinda Na. 3 pa chikopi. Muŵazgirani lemba pa foni panji tabuleti.
Ulendo Wakuwelerako: (Mamin. 4 panji kuchepera apa) Mulongorani Gongwe la Mulinda Na. 3 pa chikopi. Pakwamba, mwenecho wa nyumba wakane kuti mumuŵerengere Baibolo la Mang’anamuliro gha Charu Chiphya. Pamanyuma, mbwenu mujure pa JW Library kuti mumulongore ivyo Baibolo linyake likuyowoya pa nkhani iyo.
Sambiro la Baibolo: (Mamin. 6 panji kuchepera apa) Sambirani na munthu peji 12 ndime 12-13 mu buku la Baibolo Likusambizgachi? Phalirani msambiri winu kuti wachite dawunilodi JW Library pa foni yake panji tabuleti.
UMOYO WACHIKHRISTU
Uŵenge na Ntchindi pa Nyumba ya Yehova: (Mamin. 5) Kudumbiskana. Longorani vidiyo ya pa jw.org pa tumavidiyo twakuti Ŵani Ŵabwezi ŵa Yehova—Uŵenge na Ntchindi pa Nyumba ya Yehova. (Lutani apo palembeka IVYO BAIBOLO LIKUSAMBIZGA > ŴANA.) Pamanyuma, pemphani ŵana kuti ŵize ku pulatifomu, ndipo ŵafumbani vya vidiyo iyi.
Zina la Chiuta mu Malemba Ghachihebere: (Mamin. 10) Nkhani, yafuma pa Vyakusazgirapo A4 mu Baibolo la Mang’anamuliro gha Charu Chiphya.
Sambiro la Baibolo la Mpingo: (Mamin. 30) cl mutu 30 ndime 1-9
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 11 na Lurombo


text:
MUTU 29
Kasi Nkhwananga Kuchita Ntchito Ziwemi pa Sabata?
YESU WAKAPHARAZGANGA MU YUDEYA
YESU WAKACHIZGA MULWARI PA CHIZIŴA
Yesu wakachita vinandi chomene apo wakapharazganga mu Galileya. Kweni wakakhumbanga kuluta ku malo ghanyake. Lekani wakati: “Nkhweneraso kukapharazga makani ghawemi gha Ufumu wa Chiuta ku misumba yinyake.” Ntheura wakamba “kupharazga mu masunagoge gha mu Yudeya.” (Luka 4:43, 44) Ntchakupulikikwa, chifukwa nyengo ya chiphikiro ku Yerusalemu yikasendelera.
Para tikuŵazga mu mabuku gha Makani Ghawemi, tikuwona kuti Yesu wakachitako vinandi yayi ku Yudeya pakuyaniska na ku Galileya. Ŵanthu ŵanandi ku Yudeya ŵakaŵikangako mahara yayi ku upharazgi wa Yesu. Kweni Yesu wakaleka yayi, wakalutilira kupharazga na kuchita icho ntchiwemi kulikose uko wakaŵanga.
Yesu wakanyamuka kulazga ku Yerusalemu, msumba ukuru wa Yudeya, kuti wakaŵepo pa Paska mu 31 C.E. Ku Yerusalemu uku kukaŵa malo ghakuchemeka Chipata cha Mberere. Pa chipata ichi pakaŵa chiziŵa chakuchemeka Betizata. Ŵanthu ŵanandi ŵalwari, ŵachibulumutira, na ŵakupendera, ŵakizanga pa chiziŵa ichi. Kasi ŵakizanga kuti ŵazakachitechi? Ŵakizanga chifukwa chakuti ŵanthu ŵanandi ŵakagomezganga kuti munthu wangachira usange wabira mu chiziŵa ichi para maji ghavundulika.
Pakaŵa pa Sabata, ndipo Yesu wakawona munthu mulwari pa chiziŵa ichi. Munthu uyu wakalwara vyaka 38. Yesu wakamufumba, wakati: “Kasi ukukhumba kuchira?” Mulwari yura wakazgora, wakati: “Dada, nilije munthu wakuti waniŵike mu chiziŵa para maji ghavundulika, para nkhuti ninjiremo, nkhusanga kuti munyake wakhiliramo kale.”—Yohane 5:6, 7.
Munthu yura kweniso waliyose uyo wakapulika, wakwenera kuti wakazizwa na ivyo Yesu wakayowoya. Yesu wakati: “Wuka, nyamura mphasa yako na kwenda.” (Yohane 5:8) Munthu yura wakachita nadi ivyo wakaphalirika. Wakati wachira waka, wakanyamura mphasa yake na kwamba kwenda!
M’malo mwakuti Ŵayuda ŵakondwe na ivyo vikachitika, ŵakati kwa munthu yura: “Ni Sabata, ntchakuzomerezgeka chara kuti uyeghe mphasa.” Kweni munthu yura wakaŵaphalira kuti: “Uyo wanichizga ndiyo wanguniphalira kuti, ‘Nyamura mphasa yako na kwenda.’” (Yohane 5:10, 11) Ŵayuda ŵara ŵakakwenyelera na uyo wakachizga munthu uyu pa Sabata.
Ntheura ŵakakhumba kuti ŵamumanye. Ŵakafumba munthu yura kuti: “Ni njani uyo wangukuphalira kuti, ‘Nyamura mphasa na kwenda’?” Chifukwa wuli ŵakafumba? Ŵakakhumbanga kuti ŵamumanye. Kweni “Yesu wakanjira mu mzinda,” ndipo munthu yura wakamumanya yayi. (Yohane 5:12, 13) Pamanyuma, munthu yura wakasangana na Yesu mu tempile, ndipo wakamanya kuti ndiyo wakamuchizga pa chiziŵa.
Munthu yura wakasanganaso na Ŵayuda awo ŵakamufumbanga. Wakaŵaphalira kuti ni Yesu uyo wakamuchizga. Ŵayuda ŵara ŵakati ŵapulika, ŵakaluta kwa Yesu. Kasi ŵakaluta kwa Yesu kuti ŵakamanye uko wakutora nkhongono zakuchitira vinthu ivi? Yayi. Ŵakaluta kuti ŵakamusange vifukwa Yesu chifukwa cha kuchita vinthu viwemi pa Sabata. Ntheura ŵakamba kumusuzga!


text:
GONGWE LA MULINDA (LAKUSAMBIRA PA MPINGO) MAY 2014
Nkhani iyi yikulongosora nthowa zitatu izo zingatovwira kuti tizgorenge makora mafumbo ghanonono agho tikufumbika mu upharazgi. Cifukwa wuli tikwenera kudemelera ku gulu la Ciuta?
‘Cakurya Cane Nchakuti Nicite Khumbo la Ciuta’
Themba Davide, mpositole Paulosi, na Yesu Khristu ŵakakondwanga pakucita khumbo la Ciuta. Kasi tingacita wuli kuti tilutilire kuŵa ŵamwamphu para tikupharazga mu vigaŵa vyakusuzga?
Kasi ‘Tingamuzgora Wuli Waliyose’?
Kasi tingacita wuli kuti tidumbiskane makora fundo za mu Malemba na ŵanji para ŵatifumba mafumbo ghanonono? Wonani nthowa zitatu izo zingatovwira kuzgora makora.
Mulondezgenge Fundo ya Yesu mu Upharazgi
Kasi tikwenera kucita nayo wuli munthu waliyose uyo tikumupharazgira? Kasi fundo iyo Yesu wakayowoya pa Mateyu 7:12, yingatovwira wuli pa mulimo withu wa kupharazga?
Yehova Wanovwira Comene
Kenneth Little wakulongosora umo Yehova Ciuta wamovwilira kuti wamazge soni ndiposo kuti waleke kujiwona kuti ngwambura kwenelera. Wonani umo Ciuta wamutumbikira pa umoyo wake cifukwa ca kufwilirapo.
Yehova Ni Ciuta wa Ndondomeko
Kasi nkhani ya Ŵaisrayeli na ya Ŵakhristu ŵakwambilira, zikulongora wuli kuti ŵateŵeti ŵa Yehova mazuŵa ghano ŵakwenera kucita vinthu mwandondomeko?
Kasi Mukwendera Lumoza na Gulu la Yehova?
Mgonezi wa Satana umalenge sonosono apa. Cifukwa wuli nchakuzirwa comene kuti tidemelere ku gulu la Ciuta?
“Pacali Nchito Yinandi ya Vuna Yakuti Yicitike”
Mu Brazil muli Ŵakaboni ŵa Yehova ŵakujumpha 760,000, ŵeneawo ŵakupharazga unenesko wa mu Baibolo. Kasi mulimo wa kupharazga ukamba wuli mu South America?


text:
MUTU 44
Yesu Wakachetamiska Chimphepo pa Nyanja
MATEYU 8:18, 23-27 MARIKO 4:35–41 LUKA 8:22-25
YESU WAKACHETAMISKA CHIMPHEPO PA NYANJA YA GALILEYA
Yesu wakavuka chomene. Kumise, wakaphalira ŵasambiri ŵake kuti: “Tiyeni tambukire ku sirya linyake mumphepete mwa nyanja,” kuthyana na Kaperenaumu.—Mariko 4:35.
Kumafumiro gha dazi kwa Nyanja ya Galileya kukaŵa chigaŵa cha Ŵagerasa. Chigaŵa ichi chikamanyikwangaso kuti Dekapoli. Ŵanthu awo ŵakakhalanga mu misumba ya Dekapoli ŵakatemwanga maluso gha Ŵagiriki, nangauli mukhalangaso Ŵayuda ŵanandi.
Ŵanthu ŵakamanya kuti Yesu wafumako ku Kaperenaumu. Pakaŵa maboti ghanyake agho nagho ghakamba kwambuka nyanja. (Mariko 4:36) Nakuti pakaŵa mtunda utali yayi kukafika ku sirya linyake. Nyanja ya Galileya njitali makilomita pafupifupi 21 kweniso njisani makilomita pafupifupi 11. Kweni nyanja iyi njakunjira chomene.
Nangauli Yesu wakaŵa munthu wakufikapo, kweni wakavuka chomene chifukwa cha kutangwanika na uteŵeti zuŵa lira. Ntheura ŵakati ŵakwera boti, iyo wakagona kumanyuma kwa boti, wakagona pa pilo tulo phwefu.
Ŵapositole ŵake ŵanandi ŵakamanyanga makora kwendeska boti, kweni pa nyengo yira vinthu vikaŵa makora yayi. Nyanja ya Galileya yili pakati pa mapiri, ndipo kanandi maji ghake ghakuŵa ghakuthukira. Nyengo zinyake mphepo zakuzizima zamumapiri zikuputira pa nyanja iyi. Ndipo para mphepo zakuzizima zaputira pa maji ghakuthukira, nyanja yikuwuka chomene. Ivi ndivyo vikachitika pa nyengo iyi. Mwaluŵiro majigha ghakamba kutimba boti. “Boti likamba kuzura na maji ndipo iwo ŵakaŵa pangozi.” (Luka 8:23) Kweni Yesu wakaŵa mu tulo!
Ŵapositole ŵara ŵakayezga nthowa zose, pakuti ŵakazgoŵera kwendeska boti para kuli chimphepo. Kweni nyengo yira vikaŵatonda. Ŵakati ŵawona kuti pakhora, ŵakawuska Yesu, ŵakati: “Fumu, tiponoskani, tikufwa!” (Mateyu 8:25) Ŵasambiri ŵakawonanga nga kuti ŵabira kale.
Yesu wakawuka, ndipo wakati ku ŵapositole: “Chifukwa wuli mukopa nthena, imwe ŵachipulikano chichoko?” (Mateyu 8:26) Penepapo Yesu wakachenya mphepo na nyanja, wakati: “Chetama! Khala chete!” (Mariko 4:39) Mphepo yikaleka ndipo nyanja yikakhala bata. (Pakulemba ivyo vikachitika apa, Mariko na Luka ŵakuyowoya chomene fundo yakuti Yesu wakadankha kuchetamiska chimphepo, kufuma apo wakayowoya vya chipulikano chichoko cha ŵasambiri.)
Ŵasambiri ŵakati waka pwaza, kusoŵa chakuyowoya. Mu nyengo yichoko waka ŵakawona kuti nyanja yakalipa mbwenu nakalinga yakhalaso chete. Ŵakawopa chomene. Ŵakafumbana kuti: “Kasi uyu ni njani? Nanga ni mphepo na nyanja vikumupulikira.” Ŵakafika ku sirya linyake la nyanja makoraghene.” (Mariko 4:41–5:1) Panyake maboti ghanyake agho nagho ghakanyamuka ghakawelera kumanjiliro gha dazi.
Ntchakukhozga chomene kumanya kuti Mwana wa Chiuta wali na nkhongono pa mphepo na vinthu vinyake. Apo wazamuŵira themba mu Ufumu wa Chiuta, ŵanthu wose ŵazamukhala mwakufwasa, chifukwa maso ghake ghazamuŵa pa charu ndipo kuzamuŵavya masoka.
Manyani Vinandi
Kasi Ufumu wa Chiuta Ni Vichi?
Kasi Fumu ni njani? Kasi Ufumu wa Chiuta uzamuchita vichi?


text:
Nkhani Nambara 57: Ciuta Wakasankha Davide
Kasi wawona ico cacitika? Musepuka uyu wathaska kana ka mberere aka ku nkharamira. Nkharamira yikiza na kutora kana ka mberere kuti yikarye. Kweni musepuka uyu wakacimbira na kuponoska mberere ku mlomo wa nkharamira. Peneapo nkharamira yikamuwukira, wakayikora na kuyikoma! Pa nyengo yinyake wakathaska mberere ku nkharamu. Kasi wakaŵa musepuka wacikanga yayi? Kasi ukumumanya?
Wakaŵa Davide. Wakakhalanga mu tawuni ya Betelehemu. Sekuru wake wakaŵa Obedi, mwana wa Rute na Boazi. Kasi ukuŵakumbukira? Ndipo adada ŵa Davide ŵakaŵa a Jese. Davide wakaliskanga mberere za ŵawiske. Davide wakababika pakati pajumpha vilimika 10 kufumira apo Yehova wakasankha Sauli kuŵa fumu.
Yehova wakaphalira Samuyeli kuti: ‘Tora mafuta ulute ku nyumba ya Jese ku Betelehemu. Nasankha yumoza wa ŵana ŵake kuti waŵe fumu.’ Samuyeli wakati wawona Eliyabu mwana wakwamba wa Jese, wakayowoya yekha wakati: ‘Uyu ndiyo nadi uyo Yehova wasankha.’ Kweni Yehova wakamuphalira kuti: ‘Leka kulaŵiska utali wake na kutowa kwake. Nasankha iye yayi kuti waŵe fumu.’
Ntheura Jese wakacema mwana wake Abinadabu na kwiza nayo kwa Samuyeli. Kweni Samuyeli wakati: ‘Yayi, nanga ni uyu Yehova walije kumusankha.’ Pamanyuma pake, Jese wakiza na mwana wake Shama. ‘Yayi, nanga ni uyu nayo Yehova wandamusankhe,’ Samuyeli wakayowoya ntheura. Jese wakiza na ŵana ŵake ŵankhondi na ŵaŵiri kwa Samuyeli, kweni pa wose aŵa palije uyo Yehova wakasankha. ‘Kasi ŵana ŵako ŵanalume wose mbeneŵaŵa?’ Samuyeli wakafumba ntheura.
‘Walipo munyake mucoko comene,’ Jese wakazgora ntheura. ‘Kweni wakuliska mberere.’ Davide wakati wiza, Samuyeli wakawona kuti ni musepuka wakuwoneka makora. Yehova wakati: ‘Ni mweneyuyu. Pungulira mafuta pa mutu wake.’ Ici ndico Samuyeli wakacita. Nyengo yikeneranga kufika apo Davide wakeneranga kuzakaŵa fumu la Israyeli.
1 Samuel 17:34, 35; 16:1-13.
Mafumbo
- Kasi zina la musepuka uyo wali pa cithuzithuzi apa ninjani, ndipo tikumanya wuli kuti ngwacikanga?
- Kasi Davide wakakhalanga nkhu, ndipo adada na asekuru ŵake ŵakaŵa anjani?
- Nchifukwa wuli Yehova wakaphalira Samuyeli kuluta ku nyumba ya Jese ku Betelehemu?
- Nchivici cikacitika apo Jese wakiza na ŵana ŵake ŵankhondi na ŵaŵiri kwa Samuyeli?
- Apo Davide wakati wiza, kasi Yehova wakamuphaliraci Samuyeli
Mafumbo ghanyake
- Ŵazgani 1 Samuel 17:34, 35.
Kasi nkhani iyi yikulongolera wuli kuti Davide wakaŵa wacikanga ndiposo wakathembanga Yehova? (1 Sam. 17:37)
- Ŵazgani 1 Samuel 16:1-14.
Kasi mazgu gha Yehova agho ghakusangika pa 1 Samuel 16:7 ghakutovwira wuli kuti tileke kutemwera ndiposo kupusikika na kawonekero ka kuwaro? (Mil. 10:34, 35; 1 Tim. 2:4)
Kasi ivyo vikacitikira Sauli vikulongora wuli kuti para Yehova wafumya mzimu wake utuŵa mwa munthu, mbwenu mzimu uheni ndiwo ukunjira mu malo ghake, panji khumbo la kucita uheni? (1 Sam. 16:14; Mat. 12:43-45; Gal. 5:16)


text:
Indonesia
IYI ni nkhani yakukondweska chomene yakuyowoya za Ŵakhristu ŵakujiyuyura. Aŵa mbabali na ŵadumbu awo ŵakathera yayi apo ŵakasuzgikanga na ŵandyali, visopa, ndiposo apo ŵaliska ŵakapangiska boma kuti likanizge milimo ya Ŵakaboni ŵa Yehova kwa vyaka 25. Muŵerengenge vya mubali munyake uyo wakaŵa pa mundandanda wa mazina gha ŵanthu awo Chipani chikakhumbanga kukoma. Ndiposo za mulongozgi wa vigeŵenga uyo wakasambira unenesko na kuŵa Mkhristu wakukhwima mwauzimu. Muŵerengenge nkhani yakukondweska yakuyowoya za ŵasungwana ŵaŵiri ŵakumangwa makutu (makutu ghawo ghakupulika yayi) awo ŵakamba kutemwana chomene ndipo pamanyuma ŵakamanyana kuti mphaukuru na pa unung’una. Kweniso muwonenge umo Ŵakaboni ŵa Yehova ŵakupharazgira makani ghawemi mu charu icho chili na Ŵasilamu ŵanandi chomene kuluska charu chilichose.
MU CHIGAŴA ICHI
Umo Charu cha Indonesia Chiliri
Wonani charu, ŵanthu, na mitheto ya charu icho chili na virwa vinandi chomene pa charu chose chapasi.
Malonda gha Vyakunoweskera Vyakurya
Mu nyengo yakale, malonda gha vyakunoweskera vyakurya ndigho ghakatukuranga chomene chuma cha charu.
Apa Ndipo Nkhukhumba Kukayambira!
Ŵapayiniya ŵachikanga ŵachoko waka awo ŵakafuma ku Australia ŵakazizipizga masuzgo apo ŵakambanga kupharazga.
Nthowa Izo Ŵakapharazgiranga Kale
Upharazgi wa pa wayilesi ndiposo wa mu boti ukapangiska kuti ŵanthu awo ŵakutinkha unenesko ŵakwiye chomene ku Indonesia.
Gulu la Chisopa
Gulu la chisopa ili likagomezganga mabuku gha Ŵakaboni ŵa Yehova, kweni likatondeka kulutilira chifukwa likagomezganga vinjeru vya ŵanthu.
Wakawonanga Usambazi Wauzimu Kuŵa Wakuzirwa Chomene
Gulu la ŵanthu likiza na kutora katundu mu nyumba ya Thio Seng Bie uku mwenecho wakuwona, kweni ŵakamulekera chinthu chinyake icho wakuwona kuti ntchakuzirwa chomene kuluska ivyo ŵakatora.
Ntchito Yakupharazga Yikaluta Panthazi ku West Java
Apo mabuku ghawo ghakakanizgikanga pachokopachoko, Ŵakaboni ŵakachitanga mwakuchenjera kuti ŵalutilire kupharazga.
Kusuzgika na Charu cha Japan
Mu nyengo ya Nkhondo Yachiŵiri ya Charu Chose, Ŵakaboni ŵanyake ŵakasanga nthowa iyo ŵangalembeskera ku boma la Japan na kutora ID kwambura kunjizgikamo mu ndyali.
Mupayiniya Wambura Wofi
Mu vyaka 60 ivyo wakachitira uteŵeti, André Elias wakalutilira kugomezgeka nangauli ŵakamufumbanga mafumbo na kumofya.
Kukiza Ŵamishonale
Ŵamishonale ŵakwamba ŵakawovwira kuti ntchito yakupharazga yilute panthazi mwaluŵiro.
Ntchito Yikakura
Kasi ŵaliska viŵayenderenge para ŵakutisuska mazuŵa ghano?
Ŵamishonale Ŵanyake Ŵakiza
Ntchito yithu yakupharazga makani ghawemi yikatimbanizgika mwaluŵiro mu vyaka vya m’ma 1970.
Ŵakaŵa Mwana wa Sara
Titi Koetin wakajilambikanga kwa mfumu wake ndipo paumaliro wakatumbikika.
Ungano Wambura Kuluwika
Ungano wa mutu wakuti: “Makani Ghawemi Ghamuyirayira” mu 1963 ukenda makora nangauli pakaŵa masuzgo ghakuru.
Nkhapona ku Chiŵembu cha Chipani
Dindi la mubali Ronald Jacka ŵakajimirathu.
Wakachita Upayiniya Wapadera Vyaka 50
Mu 1964, muliska Wachipulotesitanti wakawofya kuti ‘nichimbizgenge Ŵakaboni ŵa Yehova wose mu Manokwari!’ Kasi vikamwendera?
Mulara wa Vigeŵenga Wakazgoka Munthu Muwemi
Mulara wa ŵapolisi wakafumba kuti: “Kasi Ŵakaboni ŵa Yehova, chomenechomene ŵakuchita vichi mu Indonesia?
Ŵakathera Yayi
Ntchivichi chikapangiska ŵanthu ŵanyake kuyowoya kuti, “Ŵakaboni ŵa Yehova ŵali nga ni mizumali”?
Ŵakaleka Yayi Kuwungana Pamoza
Apo boma likazomerezganga ntchito ya Ŵakaboni ŵa Yehova, mulara wa boma munyake wakati: “Chikalata ichi chikuti chisopa chinu ntchakuzomerezgeka, kweni ndise yayi tamupani wanangwa wa kusopa.”
Ŵabali Ŵakovwirana mu Nyengo ya Suzgo
Ŵakaboni ŵa Yehova ŵakawovwirapo mwaluŵiro pamanyuma pakuti chindindindi chikuru chomene chaphulika mu tawuni ya Gunungsitoli.
Tikathera Yayi
Daniel Lokollo wakukumbukira umo ŵalara ŵa jele ŵakamusuzgira.
Tikapulikira Ulongozgi Ndipo Tikapona
Ŵakaboni ŵa Yehova ŵakasuzgika chomene ku Indonesia chifukwa cha kutimbana kwa Ŵasilamu na Ŵakhristu.
Ntchito Yithu Yikaluta Panthazi
Bani yati yamara waka, ŵabali ŵakatumbikika chomene na vinthu vitatu.
Kupharazga Zina la Yehova Mwakukondwa
Kasi Ŵakaboni ŵakachita wuli kuti ŵamazge vizgoŵi na maluso gha mukaya agho ghakaŵatondeskanga kuti ŵaŵe na chikanga?
Ofesi ya Munthavi Iyo Yili Kufupi na Mabingu
Ŵabali awo ŵakakhumbanga malo agho ŵanthu ŵanandi ŵandapulikepo vya Yehova, sono ŵaghasanga.
Yehova Wakatitumbika Kujumpha Umo Tikaghanaghaniranga
Mpingo wa mu muzi wa Tugala Oyo, ku Indonesia, ukapokera vitumbiko ivyo ukakhazganga yayi.
Tikasanganaso
Ŵanthu ŵakumangwa makutu, paukuru na unung’una ŵakalekana apo munyake wakapelekeka ku ŵanthu ŵanyake kuti ŵamulerenge. Kweni chifukwa cha kusambira unenesko, ŵakasanganaso.


text:
Kasi Baibolo Likuti Wuli na Nthengwa za Ŵanalume Pera Panji Ŵanakazi Pera?
Ivyo Baibolo likuyowoya
Chiuta ndiyo wakamba kupeleka malango gha nthengwa. Baibolo likuti: ‘
Mwanalume wasidenge awiske na anyina na kubatikana na muwoli wake, ndipo ŵaŵenge thupi limoza.’ (Genesis 2:24) Dikishonare yinyake yikuti, lizgu ilo pa Chitumbuka tikuti “
muwoli,” pa Chihebere likung’anamura mwanakazi. (Vine’s Expository Dictionary of Biblical Words) Yesu wakati “
mwanalume na mwanakazi” ndiwo ŵatoranenge.—Mateyu 19:4.
Ntheura Chiuta wakukhumba kuti mwanalume na mwanakazi ndiwo ŵatoranenge. Ŵanalume na ŵanakazi ŵali kulengeka kuti ŵawovwiranenge maghanoghano, ŵakondweskanenge pakugonana, na kubaba ŵana.
Manyani Vinandi
Kasi Baibolo Likuti Wuli na Nthengwa za Ŵanalume Panji Ŵanakazi Pera?
Kasi Chiuta wakuwona wuli nkhani ya kugonana ŵanalume panji ŵanakazi pera? Kasi munthu uyo wali na khumbo lakugonana na ŵanalume panji ŵanakazi ŵanyake wangachita wuli kuti wakondweske Chiuta?
Nkhudokera Ŵanyamata Ŵanyane Panji Ŵasungwana Ŵanyane, Kasi Ndikuti Nili na Suzgo?
Kasi nkhwananga kudokera munyamata munyane panji msungwana munyane? Kasi ungachita wuli?


text:
“Ghanaghana Makora na Mendero gha Malundi Ghako” Kuti Ucite Makora
APO ŵanthu ŵa Ciuta ŵakafumanga ku Babuloni kuya ku Yerusalemu mu 537 B.C.E., Yehova wakaŵalongozganga nthowa. Wakaŵaphalira kuti: “Nozgani nthowa ya ŵanthu; undilirani, undilirani gurwe, wuskanipo malibwe.” (Yes. 62:10) Ghanaghanirani umo Ŵayuda ŵanyake ŵakeneranga kucitira pakupulikira languro ili. Ŵakadangirako kuti ŵakanozge nthowa, panji kuwunda mabuwu na kuwuskamo malibwe. Ivi vikwenera kuti vikawovwira ŵabali ŵawo awo ŵakizanga mumanyuma kuti ŵende makora pakuluta ku caru cawo.
Ntheura pera, ivyo tikucita pakufiska vilato vithu vyauzimu tingaviyaniska na kwenda pa nthowa. Yehova wakukhumba kuti ŵateŵeti ŵake wose ŵendenge mu nthowa iyi kwambura vyakujandizga. Mazgu ghake ghakuticiska kuti: “Ghanaghana makora na mendero gha malundi ghako [‘Skesketezgera nthowa malundi ghako,’ NW]; ndipo kwenda kose kwako tikuŵenge kwakunyoloka.” (Zinth. 4:26) Kwali ndimwe muwukirano panji yayi, ulongozgi uwu ungamovwirani.
SANKHANI VINTHU MWAMAHARA KUTI MUNOZGE NTHOWA
Baibolo likuti: “Ucindami wa ŵapungwe ndi nkhongono zawo.” (Zinth. 20:29) Ŵawukirano ŵanandi ŵali na nkhongono, mahara, ndiposo khumbo lakuti ŵacite makora pa umoyo wawo. Kanandi ŵalaraŵalara ŵakuwona kuti ŵawukirano ŵali na maluso ndipo ŵakukhumba kuti ŵawukirano ŵacite vinandi. Muwukirano uyo wakugwiliskira nchito maluso na nkhongono zake pakuteŵetera Yehova, wangafiska vilato vyauzimu na kusanga cimwemwe ceneko.
Ndipouli, caru cikuwona kuti maluso gha ŵawukirano ŵithu ngakuzirwa comene. Para muwukirano uyo ni Kaboni wakucita makora mu kilasi, ŵasambizgi, mwana munyake wa sukulu, panji ŵanthu ŵanyake, ŵangamucicizga kuti wasambire masambiro ghapacanya kuti vinthu vimwendere makora mu mgonezi uwu. Panyake para mubali panji mudumbu muwukirano wali na maluso pa vyamaseŵero, ŵanji ŵangamunyengelera kuti wazakagwirenge nchito iyi. Kasi namwe ivi vili kumucitikiranipo, panji mukumanyapo munyake uyo vili kumucitikirapo? Kasi nchivici ico cingawovwira Mkhristu kuti wasankhe vinthu mwavinjeru?
Ivyo Baibolo likusambizga vingatovwira kuti tende pa nthowa yiwemi. Lemba la Mupharazgi 12:1 likuti: “Kumbuka Mlengi wako mu mazuŵa gha uphya wako.” Kasi imwe panji muwukirano, ‘mungakumbuka wuli Mlengi winu’?
Ghanaghanirani ivyo vikacitikira Eric * wa ku West Africa. Iyo wakatemwanga comene kutimba bola. Apo Eric wakaŵa na vyaka 15, wakaŵa kuti wanjira kale mu timu iyo yikwimira caru. Ici cikang’anamuranga kuti wakakhala pacoko kuti wakasambire kutimba bola ku Europe, panji nanga nkhwamba kugwira nchito iyi. Kweni kasi wakate walondezgenge wuli ulongozgi wakuti, “Kumbuka Mlengi wako”? Ndipo kasi imwe panji muwukirano, mungasambirapo vici?
Pa nyengo iyo wakaŵa ku sukulu, Eric wakamba kusambira Baibolo na Ŵakaboni ŵa Yehova. Ntheura wakamanya kuti Mlengi ndiyo wazamumazgirathu masuzgo gha ŵanthu. Eric wakamba kuwona kuti nchakuzirwa kumalira nyengo na nkhongono zake pa kucita khumbo la Ciuta. Ntheura, Eric wakaleka nchito ya kutimba bola. M’malo mwake, wakabapatizika ndipo wakalimbikiranga pakucita vinthu vyauzimu. Pakati pajumpha nyengo, wakimikika kuŵa muteŵeti wakovwira, ndiposo wakacemeka ku Sukulu Yakusambizga Baibolo ya Ŵabali Ŵambura Kutora.
Eric walutilirenge nchito ya kutimba bola mphanyi wakaŵa munthu musambazi ndiposo wakumanyikwa. Kweni wakamanya kuti fundo ya mu Baibolo iyi njaunenesko, yakuti munthu musambazi wakughanaghana kuti usambazi wake “ndi muzi wake wakukhora, uli nga ndi linga litali kumusungilira.” (Zinth. 18:11) Nadi, civikiliro ico munthu wakuwona nga wali naco cifukwa ca usambazi, nchanadi yayi. Nakuti awo ŵakuŵikapo mtima pa kupenja usambazi, ‘ŵakujilasa bwekabweka na vyakuŵinya vinandi.’—1 Tim. 6:9, 10.
Cakukondweska nchakuti ŵawukirano ŵanandi ŵamba uteŵeti wanyengozose ndipo ŵakusanga cimwemwe na civikiliro canadi. Eric wakati: “Nanjira mu ‘timu’ yikuru ya ŵateŵeti ŵanyengozose ŵa Yehova. Timu iyo nilimo sono ndiyo njiwemi comene, ndipo nkhuwonga Yehova kuti wali kunilongora nthowa iyo yanovwira kusanga cimwemwe ceneko kweniso yanovwira kuti vinthu vinenderenge makora pa umoyo.”
Imwe ke? M’malo mwa kuŵikapo mtima kuti mufiske vilato ivyo caru cili navyo, mwalekeraci kwamba uteŵeti wa upayiniya kuti munozge ‘kwenda kwinu kose’ pamaso pa Yehova?—Wonani bokosi la mutu wakuti “ Nasanga Vyandulo Ivyo ku Yunivesite Kulije.”
WUSKANIMO VYAKUJANDIZGA MU NTHOWA YINU
Apo mbumba yinyake yikaluta ku ofesi ya munthavi ya ku United States, yikawona kuti awo ŵakuteŵetera Yehova pa malo agha mbakukondwa. Nyengo yikati yajumphapo, mudumbu wakalemba kuti: “Tikawona kuti tikacitanga vinandi yayi pakuteŵetera Yehova.” Ntheura mbumba iyi yikaghanaghana vya kusintha vinthu vinyake kuti yiŵe na nyengo ndiposo nkhongono kuti yicite vinandi mu uteŵeti.
Pa nyengo yinyake, mbumba iyi yikawonanga kuti vinthu ivyo yikakhumbanga kusintha vikaŵa vyakusuzga comene. Kweni zuŵa linyake, yikaghanaghanirapo comene pa lemba la mu Baibolo la zuŵa ilo. Likaŵa la Yohane 8:31, apo Yesu wakati: “Usange mukukhalilira mu mazgu ghane, muli ŵasambiri ŵane nadi.” Na fundo iyi mu maghanoghano, ŵakati: “Cilicose ico tingacita kuti tiŵe na umoyo wambura kukhumba vinandi, nchakuzirwa comene.” Ŵakaguliska nyumba yawo yikuru, ŵakawuskako mphingo zinyake, na kusamira ku mpingo uwo ukakhumbikwiranga wovwiri. Pasono ŵakucita upayiniya, kweniso ŵakovwira pakuzenga Nyumba za Ufumu ndiposo ŵakujipeleka kucita milimo yakupambanapambana pa maungano gha cigaŵa. Kasi iwo ŵakuti wuli? Ŵakati: “Tili ŵakukondwa comene cifukwa cakuti tili na umoyo wambura kukhumba vinandi, nga umo gulu la Yehova likuticiskira.”
KHALILIRANI MU NTHOWA
Solomoni wakalemba kuti: “Maso ghako ghalaŵiskenge kunthazi; vikopi vyako vilaŵiske panthazi pako dodoli.” (Zinth. 4:25) Nga ni dilayivala uyo wakulaŵiska dodoli panthazi para wakwendeska galimoto, nase tikwenera kugega vinthu ivyo vingatitondeska kuŵa na vilato vyauzimu na kuvifiska.
Kasi imwe mungajiŵikira na kufiska vilato wuli vyauzimu? Cingaŵa ciwemi comene usange mungamba uteŵeti wanyengozose. Kweniso mungateŵetera mu mpingo wapafupi uwo ukukhumbikwira ŵapharazgi ŵaluso ŵanandi kuti ufiske kupharazga cigaŵa cake cose. Usange ndimwe mubali, mungakateŵetera mu mpingo unyake uwo uli na ŵapharazgi ŵaluso ŵanandi, kweni uli na ŵalara na ŵateŵeti ŵakovwira ŵacoko. Fumbani mulaŵiliri wa dera kuti wamuphalirani uko kukhumbikwira wovwiri. Usange mukukhumba kukawovwira mipingo yakutali, mungafumba kuti mumanye mipingo iyo yikukhumba wovwiri. *
Tiyeni tiwoneso ivyo vili pa Yesaya 62:10. Ŵayuda ŵanyake ŵakwenera kuti ŵakafwilirapo kunozga nthowa mwakuti ŵanthu ŵa Ciuta ŵakafike makora ku caru cawo. Usange mukufwilirapo kuti mufiske vilato vinu pakucita uteŵeti wakupatulika, kugongowa yayi. Na wovwiri wa Ciuta, mungafiska vilato ivi. Apo mukufwilirapo kuwuskamo vyakujandizga mu nthowa, lutilirani kulomba Yehova kuti wamupani vinjeru. Para mucitenge nthena, muwonenge umo iyo wamovwiliraninge kuti ‘mughanaghane makora na mendero gha malundi ghinu,’ panji kuti muskesketezgere nthowa malundi ghinu.—Zinth. 4:26.
^ ndime 8 Ili ni zina lake leneko yayi.
^ ndime 18 Wonani buku lakuti Ŵakunozgeka Kucita Khumbo la Yehova, peji 111-112.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Baranaba na Saulosi ŵakutumika ku umishonale (1-3)
-
Kupharazga pa Kipro (4-12)
-
Paulosi wakuyowoya mu Antiyoke wa ku Pisidiya (13-41)
-
Uchimi ukuti ŵang’anamukire ku ŵamitundu (42-52)
13 Sono mu mpingo+ wa mu Antiyoke mukaŵa ntchimi na ŵasambizgi aŵa: Baranaba, Simiyoni wakuchemeka Nigere, Lusiyasi wa ku Kurene, Manayeni uyo wakasambira pamoza na Herode uyo wakalamuliranga chigaŵa, na Saulosi.
2 Apo ŵakateŵeteranga Yehova na kuziŵizga kurya, mzimu utuŵa ukati: “Munipatulire Baranaba na Saulosi+ kuti ŵachite mulimo uwo nili kuŵachemera.”+
3 Ŵakati ŵaziŵizga kurya na kulomba, ŵakaŵika mawoko ghawo pa iwo na kuŵatuma kuti ŵalutenge.
4 Ntheura ŵanthu aŵa ŵakatumika na mzimu utuŵa ndipo ŵakakhilira ku Selukiya. Kufuma kura ŵakambukira ku Kipro.
5 Ŵakati ŵafika mu Salami, ŵakamba kupharazga mazgu gha Chiuta mu masunagoge gha Ŵayuda. Ŵakaŵaso na Yohane uyo wakaŵateŵeteranga.+
6 Ŵakati ŵasolota mu chirwa chose m’paka ku Pafo, ŵakakumana na Muyuda munyake zina lake Barayesu, uyo wakaŵa wamayere kweniso ntchimi yitesi.
7 Wakaŵa pamoza na nduna Seregiyo Paulosi, mwanalume wamahara. Nduna iyi yikakhumbanga kuti yipulike mazgu gha Chiuta, ntheura yikachema Baranaba na Saulosi.
8 Kweni Elimasi wamayere (pakuti ndilo ng’anamuro la zina lake) wakamba kuŵasuska, wakakhumbanga kuti nduna yira yileke kugomezga.
9 Saulosi, uyoso ni Paulosi, pakuzuzgika na mzimu utuŵa, wakamulaŵiska dodoli
10 ndipo wakati: “Wamunthu wakuzura na mtundu uliwose wa uryarya kweniso mtundu uliwose wa uheni, iwe mwana wa Dyabulosi,+ mulwani wa chilichose chaurunji, kasi ulekenge chara kutimbanizga nthowa zakunyoloka za Yehova?
11 Wona, woko la Yehova lili pa iwe, ndipo uŵenge wachibulumutira, kwa kanyengo uwonenge ungweru wa dazi yayi.” Nyengo yeneyiyo, nyathutwe na chisi vikawa pa iyo, ndipo wakawurawura kupenja ŵanthu kuti ŵamukore pa woko ŵamulongozge.
12 Nduna yira, yikati yawona ivyo vyachitika, yikagomezga, pakuti yikazizikika na chisambizgo cha Yehova.
13 Sono Paulosi na awo ŵakaŵa nayo ŵakakwera ngalaŵa kufuma ku Pafo ndipo ŵakafika pa Perega mu Pamfuliya. Kweni Yohane+ wakaŵaleka na kuwelera ku Yerusalemu.+
14 Kweni iwo ŵakafuma ku Perega ndipo ŵakiza ku Antiyoke mu Pisidiya. Ŵakati ŵanjira mu sunagoge+ pa zuŵa la Sabata, ŵakakhala pasi.
15 Mazgu gha mu Dango+ na mu mabuku gha Ntchimi ghakati ghaŵazgika, ŵalara ŵa sunagoge ŵakaŵapempha kuti: “Mwaŵabali, usange muli na mazgu ghakukhozga ŵanthu, yowoyani.”
16 Ntheura Paulosi wakawuka, ndipo wakanyamuska woko lake kuti ŵanthu ŵakhale chete, wakati:
“Mwaŵanthu, Ŵaisrayeli na mwaŵanyake imwe mukopa Chiuta, pulikani.
17 Chiuta wa ŵanthu aŵa Ŵaisrayeli wakasora ŵasekuru ŵithu. Ndipo apo ŵanthu aŵa ŵakakhalanga nga mbalendo mu charu cha Eguputo, wakaŵakwezga na kuŵafumiska na woko lankhongono.+
18 Wakaŵazizipizgira vyaka 40 mu mapopa.+
19 Wakati waparanya mitundu 7 mu charu cha Kenani, wakaŵagaŵira charu chira kuŵa chiharo chawo.+
20 Vyose ivi vikachitika mu vyaka pafupifupi 450.
“Pamanyuma wakaŵapa ŵeruzgi m’paka mu nyengo ya ntchimi Samuyeli.+
21 Kweni pamasinda ŵakalomba kuti ŵaŵe na themba,+ ndipo Chiuta wakaŵapa Sauli mwana wa Kishi, wa fuko la Benjamini,+ uyo wakaŵalongozga vyaka 40.
22 Chiuta wakati wamuwuskapo, wakaŵawuskira Davide kuŵa themba,+ uyo wakamuchitira ukaboni ndipo wakati: ‘Nasanga Davide mwana wa Yese,+ munthu uyo wakukolerana na mtima wane.+ Wazamuchita vinthu vyose ivyo nkhukhumba.’
23 Kufuma mu mphapu ya munthu uyu, mwakuyana na layizgo lake, Chiuta wapeleka Yesu kuŵa mponoski wa Israyeli.+
24 Pambere iyo wandize, Yohane wakapharazga ku ŵanthu wose ŵa Israyeli vya ubatizo kuŵa chimanyikwiro cha kung’anamuka mtima.+
25 Kweni apo Yohane wakamalizganga uteŵeti wake, wakatenge: ‘Kasi mukuti ndine njani? Uyo mukughanaghana ndine chara. Kweni wonani, munyake wakwiza pamanyuma pane uyo nkhwenelera chara kusutura vilyato ku malundi ghake.’+
26 “Mwaŵabali, imwe ŵana ŵa Abrahamu na ŵanyake pakati pinu awo ŵakopa Chiuta, mazgu gha chiponosko agha ghali kutumizgika kwa ise.+
27 Pakuti ŵanthu ŵa mu Yerusalemu na ŵalongozgi ŵawo ŵakamumanya iyo chara, kweni apo ŵakamweruzganga, ŵakafiska vinthu ivyo vikayowoyeka na Ntchimi,+ vinthu ivyo vikuŵazgika mwakukwezga sabata yiliyose.
28 Nangauli ŵakamusanga na mulandu wakwenelera nyifwa chara,+ ŵakachichizga Pilato kuti Yesu wakomeke.+
29 Sono ŵakati ŵafiska vinthu vyose ivyo vikalembeka pakuyowoya vya iyo, ŵakamukhizga pa khuni ndipo ŵakamuŵika mu dindi.+
30 Kweni Chiuta wakamuwuska ku ŵakufwa.+
31 Ndipo mazuŵa ghanandi wakawoneka ku awo ŵakakwera nayo kufuma ku Galileya kuya ku Yerusalemu. Sono aŵa mbakaboni ŵake ku ŵanthu.+
32 “Ntheura ise tikumupharazgirani makani ghawemi gha layizgo ilo likapelekeka ku ŵasekuru.
33 Pakuwuska Yesu,+ Chiuta wafiska layizgo ili kwa ise ŵana ŵawo. Vyachitika nga umo vili kulembekera mu salimo lachiŵiri kuti: ‘Iwe ndiwe mwana wane, muhanya uno nazgoka wuso.’+
34 Chiuta wakamuwuska ku ŵakufwa, wazamuŵaso na thupi ilo lingavunda yayi. Chiuta wakayowoyerathu kuti: ‘Nimulongoraninge lusungu ulo nkhalayizga kwa Davide, ulo ndwakugomezgeka.’+
35 Wakayowoyaso mu salimo linyake kuti: ‘Muzomerezgenge chara kuti wakugomezgeka winu wawone kuvunda.’+
36 Davide wakateŵetera Chiuta mu muwiro wake, wakagona tulo mu nyifwa, ŵakaŵikika pamoza na ŵasekuru ŵake, ndipo thupi lake lili kuvunda.+
37 Kweni uyo Chiuta wali kumuwuska, thupi lake likavunda chara.+
38 “Ntheura ŵabali, manyani kuti tikumupharazgirani kuti ŵanthu ŵangagowokereka zakwananga kwizira mwa iyo.+
39 Dango la Mozesi+ lingamuzgorani ŵambura mulandu yayi, kweni chifukwa cha nyifwa ya munthu uyu, waliyose uyo wakugomezga wakuŵa wambura mulandu.+
40 Ntheura muwoneseske kuti icho Ntchimi zikayowoya chileke kwiza pa imwe, chakuti:
41 ‘Imwe ŵakugoska, wonani, zizwani na kuparanyika, chifukwa nkhuchita mulimo mu mazuŵa ghinu, mulimo uwo muwugomezgenge yayi nanga munyake wangamulongosolerani makora.’”+
42 Sono apo ŵakafumanga, ŵanthu ŵakamba kuŵaŵeya kuti ŵazakaŵaphalireso makani agha Sabata yakulondezgapo.
43 Ntheura wumba uwo ukaŵa pa sunagoge ukati wambininika, Ŵayuda ŵanandi na ŵakung’anamukira ku Chiyuda awo ŵakasopanga Chiuta ŵakalondezga Paulosi na Baranaba. Apo Paulosi na Baranaba ŵakayowoyanga nawo, ŵakaŵachiska kuti ŵakhalilire mu lusungu lukuru lwa Chiuta.+
44 Sabata yakulondezgapo, pafupifupi msumba wose ukawungana pamoza kuti upulike mazgu gha Yehova.
45 Ŵayuda ŵakati ŵawona mizinda, ŵakachita sanji ndipo mwamuyuyuro ŵakamba kususka vinthu ivyo Paulosi wakayowoyanga.+
46 Ndipo Paulosi na Baranaba ŵakaŵaphalira mwachikanga kuti: “Chikaŵa chakwenelera kuti mazgu gha Chiuta ghayowoyeke dankha kwa imwe.+ Pakuti mukughakana na kujeruzga kuti ndimwe ŵambura kwenelera umoyo wamuyirayira, wonani, tikung’anamukira ku mitundu.+
47 Pakuti Yehova watiphalira mazgu agha: ‘Nakwimika kuŵa ungweru ku ŵamitundu, kuti uŵe chiponosko ku vigoti vya charu chapasi.’”+
48 Ŵamitundu ŵakati ŵapulika ivi, ŵakamba kusekelera na kuchindika mazgu gha Yehova. Ndipo wose awo ŵakaŵa na maghanoghano ghakwenelera umoyo wamuyirayira ŵakagomezga.
49 Kweniso mazgu gha Yehova ghakalutilira kuthandazgika mu charu chose.
50 Kweni Ŵayuda ŵakavundura ŵanakazi ŵakumanyikwa awo ŵakawopanga Chiuta na ŵanalume ŵakuzirwa ŵa mu msumba, ndipo ŵakawuskira nthambuzgo+ Paulosi na Baranaba na kuŵaponya kuwaro kwa mphaka zawo.
51 Paulosi na Baranaba ŵakaŵaphatira fuvu la ku malundi ghawo ndipo ŵakaluta ku Ikoniya.+
52 Ndipo ŵasambiri ŵakalutilira kuzuzgika na mzimu utuŵa ndipo mitima yawo yikaŵa na chimwemwe chikuru.+
Tumizgani
Tumizgani
Milimo 13
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=44&Chapter=13&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D44%26Chapter%3D13%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
UMOYO WACHIKHRISTU
“Chiuta Ni Movwiri Wane”
Masalimo 52-59 ghakulongosora ivyo Davide wakayowoya apo wakaŵa mu masuzgo ghakupambanapambana. Kweni iyo wakagomezga chomene Yehova. (Sa 54:4; 55:22) Kweniso wakalumba Yehova chifukwa cha Mazgu ghake. (Sa 56:10) Kasi ndimo nase tikumugomezgera Chiuta withu? Kasi tikupenja ulongozgi mu Mazgu ghake para tili mu suzgo? (Zi 2:6) Kasi ni mavesi wuli gha mu Baibolo agho ghakamovwirani apo . . .
mukagongowa panji kusuzgika maghanoghano?
mukalwara?
ŵanyinu ŵakamukhuŵazgani?
mukatambuzgikanga?


text:
KUCHEZGA NA | DR. GENE HWANG
Nkhwantha ya Masamu Yikulongosora Chipulikano Chake
Dr. Gene Hwang wakababika mu 1950 ku Tainan, msumba wa Taiwan. Iyo wakaŵa pulofesa wa masamu pa Yunivesite ya National Chung Cheng ku Taiwan. Kweniso ni pulofesa wakupumura wa Cornell University, ku U.S.A., uko wakasambizganga na kuchita kafukufuku pa nkhani ya kuŵelengera vinthu vyakupambanapambana. Kwa vyaka vinandi, wakaŵa yumoza wa ŵanthu ŵakumanyikwa pakulemba mabuku pa nkhani izi. Wachali kugwira ntchito iyi. Apo wakaŵa munyamata, wakagomezganga fundo yakuti vyamoyo vikachita kusintha. Kweni pamanyuma wakasintha. Mulembi wa Wukani! wakamufumba vya ntchito yake kweniso chigomezgo chake.
Kasi mukasambizgika vichi pa wanichi?
Pa sukulu tikasambira fundo yakuti vinthu vikachita kusintha, kweni pakaŵavya uyo wakalongosoranga umo umoyo ukambira. Ŵapapi ŵane ŵakanjira chisopa cha Chitawo, ntheura nkhamba kupulikizga ku ŵasambizgi ŵawo na kuŵafumba mafumbo ghanandi. Kweni ivyo ŵakanizgoranga nkhakhorwa navyo yayi.
Vikenda wuli kuti muŵe nkhwantha ya masamu?
Nkhamba kutemwa chisambizgo cha masamu nili ku pulayimare. Nkhalutilira kuchitemwa chisambizgo ichi m’paka ku yunivesite. Nkhukondwa chomene para nasanga nthowa yakudumura yakusangira ansara ya samuzi.
So vikenda wuli kuti mwambe kutemwa Baibolo?
Mu 1978, muwoli wane Jinghuei wakamba kusambira Baibolo na Ŵakaboni ŵa Yehova. Nyengo zinyake nane nkhaŵangapo para ŵakusambira. Pa nyengo iyi, tikakhalanga ku United States. Apa vikaŵa kuti Jinghuei watora waka digiri ya udokotala wa vya sayansi, ndipo ine nkhalutizganga masambiro ghane pa Purdue University ku Indiana.
Kasi mukaliwonanga wuli Baibolo?
Nkhani ya mu Baibolo ya umo charu chapasi chikanozgekera kuti pakhalenge vyamoyo yikanikondweska chomene. Nyengo ya mazuŵa 6 iyo yikuzunulika mu Genesis yikukolerana na umo vinthu vikwenera kuŵira. Vikupambana na visambizgo vinyake vyambura kupulikikwa ivyo ŵanthu ŵakayowoyanga kale. * Kweni pakajumpha vyaka vinandi, nkhagomezganga yayi kuti kuli Mlengi.
Chifukwa wuli chikaŵa chakusuzga kwa imwe?
Usange ningamba kugomezga kuti kuli Mlengi mbwenu nkhukana ivyo nkhasambizgika pa wanichi
Nkhaghanaghanira vinandi. Nkhawona kuti usange ningamba kugomezga kuti kuli Mlengi, mbwenu niŵenge nga nkhukana ivyo nkhasambizgika pa wanichi. Chifukwa ntchakuti chisopa cha Chitawo chikusambizgapo yayi kuti kuli Chiuta mwenecho, panji Mlengi.
Kweni pamanyuma mukasintha. Chikachitika ntchivichi?
Apo nkhaghanaghaniranga chomene umo umoyo uli kuŵirako, nkhamba kukhorwa kuti chamoyo chakwamba chikwenera kuti chikaŵa chamaseŵera yayi. Chiyelezgero, chamoyo ichi chikeneranga kuŵa na nkhongono zakubabira. Ichi chikung’anamura kuti chikeneranga kubaba mwana wakuyana na mtundu wake pakutolera majini ghake. Kweniso nanga kangaŵa kaselo kachoko kakukhumbikwira nthowa yakupangira vyose vyakukhumbikwa mu selo liphya. Ntheura vingaŵa wuli kuti ndondomeko yakusuzga nthena yifume waka ku chinthu chinyake chambura umoyo? Ine pakuŵa nkhwantha ya masamu, nkhawona kuti fundo iyi njambura kupulikikwa. Vingachitika yayi kuti vinthu vyanthena vichite kusintha waka kufuma ku vinyake.
Kasi ntchivichi icho chikamupangiskani kuti musande ivyo Ŵakaboni ŵa Yehova ŵakusambizga?
Nkhasambirapo Baibolo na Ŵakaboni ŵa Yehova mwa apo na apo. Mu 1995, nkhaluta ku Taiwan, ndipo nkhalwara chomene. Muwoli wane ku United States, wakayowoyeskana na Ŵakaboni ŵa Yehova ku Taiwan kuti ŵanovwire. Ŵakiza na kunisanga nili thafya kuwaro kwa chipatala icho mukaŵavya mabedi. Yumoza wa Ŵakaboni wakanitolera ku hotelo kuti nkhapumure. Wakizanga kuzakaniwona ndipo wakaluta nane ku kachipatala kanyake.
Ivyo ŵakanichitira vikanikhwaska chomene. Nkhakumbuka umo nyengo zinyake Ŵakaboni ŵa Yehova ŵakalongoleranga lusungu ku nyumba yane. Ŵakaboni ŵakaŵa ŵakupambanako na ŵanthu wose chifukwa cha chipulikano chawo. Ntheura nkhambaso kusambira nawo Baibolo. Chaka chakulondezgapo, nkhabatizika.
Kasi ivyo mukugomezga vikususkana na masambiro ghinu?
Yayi. Mu vyaka vyasonosono apa, nawovwira ŵasayansi awo ŵakusambira vya umo majini ghakugwilira ntchito. Ŵanthu awo ŵakusambira vya majini ŵakukhumba kumanya umo umoyo ukwendera. Para nafika pa fundo iyi, nkhumuwuskira mawoko Mlengi. Wali na vinjeru vyakofya.
Yowoyanipo chimoza mwa vinjeru ivi.
Imwe ghanaghanirani pa fundo ya kubabana. Twamoyo tunyake, twakuchemeka amoyiba, tulije kanalume panji kanakazi. Twamoyo utu tuli na selo limoza. Ntheura pakubabana, tukukopera waka majini ghawo na kugaŵikana kupanga kamoyo kanyake. Kweni vinyama vinandi na vyakumera, vikuŵa na chanalume na chanakazi. Ntheura para vikubabana, twana tukutolera majini gha ŵapapi wose ŵaŵiri. Chifukwa wuli kubabana kwanthena uku nkhwapadera?
Kasi vingachitika wuli kuti chinthu icho kwamba kale chikajigaŵanga chekha na kuzgoka vinthu viŵiri mbwenu chisinthe na kuzgoka vinthu viŵiri ivyo vikupanga chinthu chimoza? Ntchakusuzga kupulikiska icho chikuchitika kuti hafu ya majini gha chanalume na hafu ya majini gha chanakazi ghasazgikane na kupanga chinthu chimoza. Awo ŵakugomezga fundo yakuti vinthu vikachita kusintha nawo mitu yikuzweta. Ine nkhuwona kuti vyose ivi ni vinjeru vya Chiuta.
^ ndime 11 Kuti mumanye vinandi vya mazuŵa ghakulengera vinthu agho ghakuzunulika mu Baibolo, wonani kabuku kakuti Was Life Created? kakupharazgika na Ŵakaboni ŵa Yehova. Kakusangikaso pa www.jw.org.


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Argentina
Av. Elcano 3820 PB Chacarita
C1427BVV CDAD. AUT. DE BUENOS AIRES
ARGENTINA
+54 11-3220-5900
GPS Coordinates: -34.581015, -58.460560
Kuwona Malo
Mande m’paka Chinkhondi
8:30 a.m. m’paka 10:30 a.m. na 1:30 p.m. m’paka 3:30 p.m. Kuwona malo kukwamba pa ora lililose
Nyengo: Ora limoza na hafu
Ivyo Tikuchita
Tikulaŵilira ntchito ya Ŵakaboni ŵa Yehova ku Argentina na Uruguay. Tikung’anamura mabuku mu Chiyowoyero cha Mawoko cha ku Argentina, Chiyowoyero cha Mawoko cha ku Uruguay, Chiromany (Argentina) na viyowoyero vinyake vinayi ivi: Chipilagá, Chiquichua (Santiago del Estero), Chitoba, na Chiwichi.


text: 12 Ŵasembe* na Ŵalevi awo ŵakanyamuka na Zerubabeli+ mwana wa Sheyatiyeli,+ na Yeshuwa+ ni aŵa: Seraya, Yeremiya, Ezira,2 Amariya, Maluki, Hatushi,3 Shekaniya, Rehumu, Meremoti,4 Ido, Ginetoyi, Abiya,5 Miyamini, Madiya, Biliga,6 Shemaya, Yoyaribu, Yedaya,7 Salilu, Amoki, Hilikiya, na Yedaya. Aŵa ŵakaŵa ŵalongozgi ŵa ŵasembe na ŵabali ŵawo mu mazuŵa gha Yeshuwa.8 Ŵalevi ŵakaŵa Yeshuwa, Binuyi, Kadimiyeli,+ Sherebiya, Yuda, na Mataniya,+ uyo wakalongozganga sumu za kuwonga pamoza na ŵabali ŵake.9 Ŵabali ŵawo, Bakibukiya na Uni, ŵakimilira kuthyana na iwo pa mulimo wa kulinda.*10 Yeshuwa wakababa Yoyakimu, Yoyakimu wakababa Eliyashibu,+ ndipo Eliyashibu wakababa Yoyada.+11 Yoyada wakababa Yonatani, ndipo Yonatani wakababa Yaduwa.12 Mu mazuŵa gha Yoyakimu, aŵa ndiwo ŵakaŵa ŵasembe, ŵalongozgi ŵa nyumba za ŵawiskewo: Pa nyumba ya Seraya,+ pakaŵa Meraya. Pa Yeremiya, Hananiya.13 Pa Ezira,+ Meshulamu. Pa Amariya, Yehohanani.14 Pa Malukhi, Yonatani. Pa Shebaniya, Yosefe.15 Pa Harimu,+ Aduna. Pa Merayoti, Helikayi.16 Pa Ido, Zekariya. Pa Ginetoni, Meshulamu.17 Pa Abiya,+ Zikiri. Pa Miniyamini, . . . .* Pa Mowadiya, Pilitayi.18 Pa Biliga,+ Shamuwa. Pa Shemaya, Yehonatani.19 Pa Yoyaribu, Matenayi. Pa Yedaya,+ Uzi.20 Pa Salayi, Kalayi. Pa Amoki, Eberi.21 Pa Hilikiya, Hashabiya. Pa Yedaya, Netaneli.22 Ŵalongozgi ŵa nyumba za ŵawiskewo za Ŵalevi mu mazuŵa gha Eliyashibu, Yoyada, Yohanani, na Yaduwa+ ŵakalembeka, umo vikaŵira na ŵasembe, m’paka mu uthemba wa Dariyasi Muperesiya.23 Ŵalevi awo ŵakaŵa ŵalongozgi ŵa nyumba za ŵawiskewo ŵakalembeka mu buku la mdauko wa zinyengo, m’paka mu mazuŵa gha Yohanani mwana wa Eliyashibu.24 Ŵalongozgi ŵa Ŵalevi ŵakaŵa Hashabiya, Sherebiya, na Yeshuwa+ mwana wa Kadimiyeli,+ ndipo ŵabali ŵawo ŵakimilira pafupi nawo kuti ŵalumbenge na kuwonga kuyana na mazgu gha Davide+ munthu wa Chiuta waunenesko. Gulu la ŵalinda likimilira kuthyana na gulu linyake la ŵalinda.25 Mataniya,+ Bakibukiya, Obadiya, Meshulamu, Talimoni, na Akubu+ ŵakimilira penepara pakuŵa ŵalinda ŵa pa vipata.+ Ŵakalindanga vipinda vyakusungiramo vinthu pafupi na vipata.26 Aŵa ŵakateŵeteranga mu mazuŵa gha Yoyakimu mwana wa Yeshuwa+ mwana wa Yozadaki na mu mazuŵa gha Nehemiya kazembe na Ezira+ wasembe kweniso mulembi.27 Pakujulira linga la Yerusalemu, ŵakapenja Ŵalevi na kwiza nawo ku Yerusalemu kufuma mu malo ghose agho ŵakakhalanga kuti ŵazakaŵepo pakujulira pamoza na kusekelera, kwimba sumu za kuwonga+ na makumbalo,* vyakwimbira vya vingwe, kweniso ŵabango.28 Ŵana ŵa ŵakwimba* ŵakawungana pamoza kufuma ku chigaŵa,* kufuma mu Yerusalemu mose, mu vikaya vya Ŵanetofa,+29 ku Beti-giligala,+ kweniso kufuma ku minda ya ku Geba+ na Beti-azimaveti,+ pakuti ŵakwimba ŵakazenga vikaya vyawo kuzingilizga Yerusalemu.30 Ŵasembe na Ŵalevi ŵakajitozga, ŵakatozga ŵanthu,+ vipata,+ na linga.+31 Penepapo nkhakwera pachanya pa linga na ŵakaronga ŵa Yuda. Nkhimikaso magulu ghaŵiri gha ŵakwimba sumu za kuwonga Chiuta uku ŵakwenda, gulu limoza likendanga kumalyero pa linga kulazga ku Chipata cha Vyoto.+32 Hoshaya na hafu ya ŵakaronga ŵa Yuda ŵakendanga mumasinda mwawo,33 pamoza na Azariya, Ezira, Meshulamu,34 Yuda, Benjamini, Shemaya, na Yeremiya.35 Pamoza na iwo pakaŵa ŵana ŵanyake ŵa ŵasembe na mbata zawo:+ Zekariya mwana wa Yonatani mwana wa Shemaya mwana wa Mataniya mwana wa Mikaya mwana wa Zakuri mwana wa Asafu,+36 na ŵabali ŵake Shemaya, Azareli, Milalayi, Gilalayi, Mayi, Netaneli, Yuda, na Hanani. Ŵakaŵa na vyakwimbira vya Davide+ munthu wa Chiuta waunenesko. Ezira+ mulembi wakendanga panthazi pawo.37 Ŵakati ŵafika pa Chipata cha Mbwiwi,+ ŵakenda waka nyolonyolo pa Makwelero+ gha Msumba wa Davide+ pafupi na pakukwelera linga pachanya pa Nyumba ya Davide na kulutilira kulazga ku Chipata cha Maji,+ kumafumiro gha dazi.38 Gulu linyake lakwimba sumu za kuwonga likendanga kulwande linyake,* ndipo nkhalilondezga pamoza na hafu ya ŵanthu, pa linga pachanya pa Chigongwe cha Mauvuni,+ kulazga ku Chiliŵa Chisani,+39 na kukweraso kuya ku Chipata cha Efurayimu,+ Chipata cha Msumba Wakale,+ Chipata cha Somba,+ Chigongwe cha Hananeli,+ Chigongwe cha Meya, m’paka ku Chipata cha Mberere.+ Likimilira pa Chipata cha Ŵalinda.40 Paumaliro magulu ghaŵiri ghakwimba sumu za kuwonga ghara ghakimilira panthazi pa nyumba ya Chiuta waunenesko. Nase tikimilira, ine na hafu ya ŵachiŵiri ku ŵawusi awo ŵakaŵa nane,41 na ŵasembe Eliyakimu, Maseya, Miniyamini, Mikaya, Eliyoyenayi, Zekariya, na Hananiya, ŵakaŵa na mbata zawo,42 Maseya, Shemaya, Eliyazara, Uzi, Yehohanani, Malikiya, Elamu, na Ezeri. Ŵakwimba ŵakavuma chomene pakulongozgeka na Izirahiya.43 Pa zuŵa lira, ŵakapeleka sembe zinandi chomene, ŵakasekelera+ pakuti Chiuta waunenesko wakaŵasekereska na chimwemwe chikuru.+ Ŵanakazi na ŵana nawo ŵakasekelera, mwakuti mazgu gha kusekelera mu Yerusalemu ghakapulikikwanga kutali.+44 Pa zuŵa lira, pakimikika ŵanalume kulaŵilira vipinda vyakusungamo+ vyakupeleka,+ vipambi vyakwamba,+ na vyakhumi.+ Ivi vikaŵa vyakuti ŵawunjikengemo vyakupeleka vyakufuma mu minda ya mu misumba ivyo Dango+ likatenge vipelekekenge ku ŵasembe na Ŵalevi,+ pakuti mukaŵa kusekelera mu Yuda chifukwa cha ŵasembe na Ŵalevi awo ŵakateŵeteranga.45 Ŵakamba kuchita milimo ya Chiuta wawo na mulimo wa kutoweska, nga umo ŵakachitira ŵakwimba na ŵalinda ŵa pa vipata, kuyana na mazgu gha Davide na mwana wake Solomoni.46 Chifukwa kale mu mazuŵa gha Davide na Asafu, kukaŵa ŵanthu ŵakulongozga ŵakwimba, kweniso sumu za kulumba na kuwonga Chiuta.+47 Mu mazuŵa gha Zerubabeli+ na mu mazuŵa gha Nehemiya, Israyeli yose wakapelekanga vyakupeleka ku ŵakwimba+ na ŵalinda ŵa pa vipata,+ kuyana na ivyo vikakhumbikwanga zuŵa na zuŵa. Ŵakaŵikangaso pamphepete vyakupeleka vinyake kuŵa vya Ŵalevi,+ ndipo Ŵalevi nawo ŵakaŵikanga vyakupeleka vinyake kuŵa vya mphapu ya Aroni.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yisake watumbika Yakhobe (1-29)
-
Esau wakukhumba thumbiko kweni wandang’anamuke mtima (30-40)
-
Esau wali na chigwinini pa Yakhobe (41-46)
27 Yisake wakati wachekura ndipo maso ghake ghakati ghaleka kuwona, wakachema mwana wake mulara Esau,+ wakati: “Mwana wane!” Esau wakathanika wakati: “Ndine pano.”
2 Yisake wakati: “Ine sono nachekura. Nkhumanya yayi zuŵa ilo nifwirenge.
3 Sono tora vilwero vyako, uta na mivi yako, ndipo ulute ku thondo ukanikomere nyama.+
4 Uzakaninozgere chakurya chakunowa icho ine nkhutemwa ndipo wize nacho kwa ine. Nkhukhumba nizakarye kuti nikutumbike pambere nindafwe.”
5 Kweni Rabeka wakapulikanga apo Yisake wakayowoyanga na mwana wake Esau. Ndipo Esau wakaluta ku thondo kukapenja nyama kuti wize nayo.+
6 Rabeka wakati kwa mwana wake Yakhobe:+ “Napulika awuso ŵakuyowoya na mukuru wako Esau, ŵakuti:
7 ‘Ukanikomere nyama na kuninozgera chakurya chakunowa. Nkhukhumba kuti nirye mwakuti nikutumbike pamaso pa Yehova pambere nindafwe.’+
8 Sono pulika mwana wane, ndipo uchite icho nikuphalirenge.+
9 Ulute ku viŵeto ukanitolere tumbuzi tuŵiri tuwemi, kuti nizakanozge chakurya chakunowa icho awuso ŵakutemwa.
10 Ndipo uzakalute nacho kwa awuso kuti ŵakarye mwakuti ŵakutumbike pambere ŵandafwe.”
11 Yakhobe wakati kwa Rabeka anyina: “Mukuru wane Esau wali na weya thupi lose,+ kweni ine nili na thupi lambura weya.
12 Kasi vyamuŵa wuli para adada ŵakanipapaska?+ Mbwenu namuŵa nga nkhuŵaseka waka ndipo nijichemerenge nthembo m’malo mwa thumbiko.”
13 Anyina ŵakati kwa iyo: “Nthembo yako yize pa ine mwana wane. Chita ivyo nakuphalira, luta ukanitolere tumbuzi.”+
14 Ntheura wakaluta kukatora na kwiza nato kwa anyina, ndipo anyina ŵakanozga chakurya chakunowa icho awiske ŵakatemwanga.
15 Kufuma apo, Rabeka wakatora malaya ghawemi chomene gha mwana wake mulara Esau, agho wakaŵa nagho mu nyumba, ndipo wakavwalika mwana wake muchoko Yakhobe.+
16 Kweniso wakamuvwalika vikumba vya tumbuzi tura mu mawoko na mu singo yake umo mukaŵavya weya.+
17 Ndipo wakamupa mwana wake Yakhobe chakurya chakunowa na chingwa icho wakanozga.+
18 Ntheura Yakhobe wakaluta kwa awiske wakati: “Adada!” Ndipo iwo ŵakati: “Ndine pano! Ndiwe njani mwana wane?”
19 Yakhobe wakati kwa awiske: “Ndine Esau mwana winu wakwamba.+ Nachita umo mwanguniphalilira. Wukani murye nyama iyo namunozgerani kuti munitumbike.”+
20 Yisake wakati kwa mwana wake: “Mwana wane, wayisanga wuli luŵiro nthena?” Iyo wakati: “Chifukwa Yehova Chiuta winu wanguyisokolera kwa ine.”
21 Yisake wakati kwa Yakhobe: “Sendelera pafupi kuti nikupapaske mwana wane, kuti nimanye usange ndiwe nadi mwana wane Esau panji yayi.”+
22 Yakhobe wakasendelera kufupi na wiske, Yisake, ndipo ŵakamupapaska, ŵakati: “Mazgu nga Yakhobe, kweni mawoko nga Esau.”+
23 Wakamumanya yayi chifukwa mawoko ghake ghakaŵa na weya nga ni mawoko gha mukuru wake Esau. Ntheura wakamutumbika.+
24 Pamanyuma wakati: “Kasi ndiwe nadi mwana wane Esau?” Iyo wakazgora kuti: “Enya ndine.”
25 Yisake wakati: “Nipa nyama iyo waninozgera kuti nirye mwana wane kuti nikutumbike.” Ntheura Yakhobe wakamupa ndipo wakarya. Wakamutoleraso vinyo ndipo wakamwa.
26 Yisake wakati kwa iyo: “Sendelera pafupi, mwana wane, unifyofyonthe.”+
27 Ntheura wakiza pafupi na kumufyofyontha, ndipo Yisake wakanuska sungu la malaya gha Yakhobe.+ Penepapo wakamutumbika wakati:
“Wona, sungu la mwana wane lili nga ni sungu la munda uwo Yehova wawutumbika.
28 Chiuta waunenesko wakupe jumi la kuchanya+ na dongo lavundira la charu chapasi+ kweniso vyakurya vinandi na vinyo liphya.+
29 Ŵanthu ŵakuteŵetere ndipo mitundu yikusindamire. Uŵe na mazaza pa ŵana ŵakwako, ndipo ŵana ŵa anyoko ŵakusindamire.+ Watembeke waliyose uyo wakukutemba, ndipo watumbikike waliyose uyo wakukutumbika.”+
30 Yisake wakati wamara waka kutumbika Yakhobe, ndipo Yakhobe wakati wafuma waka pamaso pa awiske, Yisake, mukuru wake Esau nayo wakawerako kwakupenja nyama.+
31 Nayo wakanozga chakurya chakunowa na kwiza nacho kwa awiske. Wakati kwa awiske: “Wukani adada kuti murye nyama iyo namwana winu namunozgerani kuti munitumbike.”
32 Yisake, awiske ŵakati kwa iyo: “Kasi ndiwe njani?” Iyo wakati: “Ndine mwana winu, mwana winu wakwamba, Esau.”+
33 Yisake wakamba kumbwambwantha chomene, ndipo wakati: “Ni njani pera uyo wangukoma nyama na kwiza nayo kwa ine? Narya kale pambere iwe undize. Namutumbika, ndipo watumbikikenge nadi.”
34 Esau wakati wapulika mazgu gha awiske, wakamba kulira na chitengero chikuru na kuŵinya mtima, wakati kwa awiske: “Nitumbikani, nane munitumbike adada!”+
35 Kweni awiske ŵakati: “Munung’una wako wangwiza na kunipusika kuti wapoke vitumbiko vyako.”
36 Esau wakati: “Asi lekani zina lake ni Yakhobe? Chifukwa aka nkhachiŵiri kunilyera masuku pa mutu.+ Ulara wane wali kupoka kale,+ ndipo sono watoraso vitumbiko vyane.”+ Wakatiso: “Kasi mundanisungireko thumbiko nanga ndimoza?”
37 Kweni Yisake wakazgora Esau, wakati: “Namwimika kuŵa na mazaza pa iwe,+ ndipo namupa ŵana ŵakwake wose kuŵa ŵateŵeti ŵake. Namupa vyakurya na vinyo liphya kuti vimovwire.+ Ntchivichi chakhalako chakuti nikupe mwana wane?”
38 Esau wakati kwa awiske: “Kasi mulije thumbiko nanga ndimoza pera, adada? Nitumbikani, nane munitumbike adada!” Ndipo Esau wakalira mwakuchemerezga uku masozi ghakuthika.+
39 Ntheura wiske, Yisake, wakamuzgora kuti:
“Wona, malo ghako ghakukhalamo ghazamuŵa kutali na dongo lavundira, ndiposo kutali na jumi la kuchanya.+
40 Palipose uŵenge na lupanga,+ ndipo uzamuteŵetera munung’una wako.+ Kweni para wazakalimbana nalo goliwoli lake, uzamuliphyora na kulifumyamo mu singo yako.”+
41 Ntheura Esau wakamusungira chigwinini Yakhobe chifukwa cha vitumbiko ivyo awiske ŵakamupa.+ Esau wakati mu mtima wake: “Mazuŵa ghakutengelera adada ghasendelera.+ Para ghajumphapo, nizamukoma munung’una wane Yakhobe.”
42 Rabeka wakati waphalirika mazgu gha mwana wake mulara Esau, mwaluŵiro wakachemeska mwana wake muchoko Yakhobe, ndipo wakati kwa iyo: “Wona, mukuru wako Esau wakughanaghana kukuwezgera, wakukhumba kukukoma.
43 Sono pulika mwana wane, uchite ivyo niyowoyenge. Wuka, uchimbilire ku Harani kwa mudumbu wane Labani.+
44 Ukakhale nayo mazuŵa ghachoko waka m’paka ukali wa mukuru wako utune.
45 Ukakhale kwenekuko m’paka ukali wa mukuru wako pa iwe ugowoke ndipo waluwe ivyo wamuchitira. Pamanyuma nizamutuma ŵanthu kukakutora. Nitayirechi mose mwaŵaŵiri mu zuŵa limoza?”
46 Pamanyuma pa ivi, Rabeka wakati kwa Yisake: “Umoyo wane waniseluska chifukwa cha ŵana ŵasungwana ŵa Heti.+ Para Yakhobe wangatora mwanakazi pakati pa ŵana ŵasungwana ŵa Heti, nga mbasungwana ŵa charu ichi aŵa, kasi umoyo wane uli na ntchito wuli?”+
Tumizgani
Tumizgani
Genizesi 27
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=1&Chapter=27&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D1%26Chapter%3D27%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
104 Lekani nilumbe Yehova.+
A Yehova Chiuta wane, ndimwe mukuru.+
Mwavwara ntchindi na uchindami.+
2 Mwabundilizgika na ungweru+ nga ntchakuvwara,
Mukutandawura machanya nga ni salu ya hema.+
3 Wakutambika michiko ya vipinda vyake vyamuchanya mu maji ghakuchanya,+
Wakuzgora mabingu kuŵa gileta lake.+
Wakwenda pa mapapindo gha mphepo.+
4 Wakuzgora ŵangelo ŵake kuŵa mizimu,
Ŵateŵeti ŵake kuŵa moto wakumyangura.+
5 Wakhazika charu chapasi pa malufura ghake.+
Chisezgekengepo chara pa malo ghake muyirayira swii.+
6 Mukachibenekelera na maji ghanandi nga ntchakuvwara.+
Vimaji vikimilira pachanya pa mapiri.
7 Mukavichenya ndipo vikafumapo.+
Pakupulika kududumira kwinu vikachimbira mwawofi,
8 Mapiri ghakakwelera muchanya,+ madambo ghakakhilira pasi,
Ku malo agho mukavinozgera.
9 Maji mukaghaŵikira mphaka kuti ghaleke kujumpha,+
Kuti ghaleke kubenekeleraso charu chapasi.
10 Wakubwibwituska maji mu madambo.
Ghakwenda pakati pa mapiri.
11 Vikoko vyose vyamuthondo vikumwa.
Mbunda zamuthondo zikukhorweska nyota yawo.
12 Viyuni vyamudera vikugona pachanya pake.
Vikwimba mu mahamba.
13 Wakuthilira mapiri kufuma mu vipinda vyake vyamuchanya.+
Charu chikukhuta na vipambi vya milimo yinu.+
14 Wakumezgera ng’ombe utheka,
Na kuŵapa ŵanthu vyakumera,+
Mwakuti chakurya chifume mu dongo,
15 Na vinyo ilo likukondweska mtima wa munthu,+
Mafuta agho ghakung’animiska chisko,
Na chingwa icho chikupeleka nkhongono ku mtima wa munthu.+
16 Makuni gha Yehova ghakukhorwa,
Makuni gha sidara gha ku Lebanoni agho wakapanda,
17 Viyuni vikuzenga vivwimbo mwenemumo.
Nyumba ya konongo+ yili mu makuni gha junipa.
18 Vinkhoma+ vikukhala pa mapiri ghatali.
Majalawe ni malo ghakubisamako mphyayi.+
19 Wali kupanga mwezi kuti ulongorenge nyengo zakutemeka.
Dazi likumanya makora nyengo yakunjilira.+
20 Mukwiza na chisi, ndipo usiku ukwamba,+
Apo vinyama vyose vyamuthondo vikwendendeka.
21 Tunkhalamu tukubangura kuti tukore nyama,+
Ndipo tukupenja chakurya kufuma kwa Chiuta.+
22 Para dazi likufuma,
Tukuwelera mu michembo yawo na kukagona.
23 Munthu wakuluta ku ntchito yake,
Wakutokatoka m’paka mise.
24 A Yehova, nawo mbunandi wa milimo yinu!+
Muli kuyipanga yose mu vinjeru.+
Charu chapasi ntchakuzura na ivyo muli kupanga.
25 Kuli nyanja, njikuru na yisani,
Mukwenda vyamoyo vinandi chomene, vichoko na vikuru.+
26 Ngalaŵa zikwenda mwenemumo,
Na Leviyatani,+ uyo mukapanga kuti waseŵerenge mwenemumo.
27 Vyose vikulindilira imwe
Kuti muvipe chakurya chawo mu nyengo yake.+
28 Vikuwunjika ivyo mwavipa.+
Para mukujura woko linu, vikukhuta na vinthu viwemi.+
29 Para mwabisa chisko chinu, vikuyangazuka.
Usange mwafumiskamo mzimu wawo, vikufwa na kuwelera ku fuvu.+
30 Para mwatuma mzimu winu, vikulengeka,+
Mukuwezgerapo chisko cha charu, chikuŵaso chiphya.
31 Uchindami wa Yehova ukhalilirenge muyirayira.
Yehova wasekelerenge na milimo yake.+
32 Wakulaŵiska pa charu chapasi, ndipo chikumbwambwantha.
Wakukhwaska mapiri, ndipo ghakusunkha josi.+
33 Nimuyimbirenge Yehova+ umoyo wane wose.
Niyimbirenge malumbo Chiuta wane nyengo yose iyo niliri wamoyo.+
34 Maghanoghano ghane ghamukondweske.
Nisekelerenge mwa Yehova.
35 Ŵakwananga ŵamalenge pa charu chapasi,
Ŵaheni ŵaŵengekoso chara.+
Lekani nilumbe Yehova. Lumbani Ya!
Tumizgani
Tumizgani
Masalimo 104
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=19&Chapter=104&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D19%26Chapter%3D104%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yeremiya ŵamuponya mu chisimi (1-6)
-
Ebedi-meleki wathaska Yeremiya (7-13)
-
Yeremiya wakuphalira Zedekiya kuti wajipeleke (14-28)
38 Sono Shefatiya mwana wa Matani, Gedaliya mwana wa Pashuri, Yukali+ mwana wa Shelemiya, na Pashuri+ mwana wa Malikiya ŵakapulika mazgu ghose agho Yeremiya wakayowoya ku ŵanthu wose, kuti:
2 “Yehova wakuti: ‘Uyo wakhalenge mu msumba uwu wafwenge na lupanga, njara, na nthenda yakofya.+ Kweni uyo wajipelekenge ku Ŵakalidi waŵenge wamoyo, umoyo wake uŵenge nga ntchinthu icho wapoka pa nkhondo, wakhalenge wamoyo.’+
3 Yehova wakuti: ‘Msumba uwu upelekekenge nadi ku ŵankhondo ŵa themba la Babuloni, ndipo ŵawupokenge.’”+
4 Ŵakaronga ŵakati kwa themba: “Munthu uyu wakomeke,+ chifukwa wonani umo wakulopweskera mawoko gha ŵasilikari awo ŵakhalapo mu msumba, kweniso ŵanthu wose, pakuŵaphalira mazgu agha. Munthu uyu wakuŵakhumbira mtende yayi ŵanthu aŵa, kweni soka.”
5 Themba Zedekiya likati: “Wonani, wali mu mawoko ghinu, pakuti palije icho themba lingachita kumulekeskani.”
6 Ntheura ŵakamutora Yeremiya na kumuponya mu chisimi cha Malikiya mwana wa themba, icho chikaŵa mu Luŵaza lwa Ŵalinda.+ Ŵakamukhizgira pasi na vingwe. Mu chisimi mura mukaŵavya maji, kweni mathipa pera, ndipo Yeremiya wakamba kubira mu mathipa.
7 Ebedi-meleki+ Muetiyopiya, nthunguli mu nyumba ya themba, wakapulika kuti Yeremiya ŵamuŵika mu chisimi. Pa nyengo iyi, themba likakhala mu Chipata cha Benjamini.+
8 Ntheura Ebedi-meleki wakafuma mu nyumba ya themba, wakayowoya na themba kuti:
9 “Mwe fumu yane themba, icho ŵanthu aŵa ŵachitira ntchimi Yeremiya ntchiheni. Ŵamuponya mu chisimi, ndipo wafwirenge mwenemura chifukwa cha njara, pakuti mu msumba mulije chakurya icho chakhalako.”+
10 Penepapo themba likalangura Ebedi-meleki Muetiyopiya kuti: “Tora ŵanalume 30 pamoza nawe, mukamuwuskemo Yeremiya ntchimi mu chisimi pambere wandafwe.”
11 Ntheura Ebedi-meleki wakatora ŵanalume pamoza nayo, ŵakanjira mu nyumba ya themba pasi pa malo ghakusungiramo vyuma.+ Ŵakatoramo vizwazwa na vizuka, ŵakavikhizga na vingwe kwa Yeremiya mu chisimi.
12 Ebedi-meleki Muetiyopiya wakati kwa Yeremiya: “Ŵika vizuka na vizwazwa mu nkhwapa ndipo vingwe vyende pa vizwazwa.” Yeremiya wakaviŵika,
13 ndipo ŵakamuguza Yeremiya na vingwe na kumuwuskamo mu chisimi. Yeremiya wakalutilira kukhala mu Luŵaza lwa Ŵalinda.+
14 Themba Zedekiya likachemeska Yeremiya ntchimi kuti wize kwa ilo pa mulyango wachitatu, uwo ukaŵa mu nyumba ya Yehova. Themba likati kwa Yeremiya: “Nkhukhumba nikufumbe kanthu kanyake. Unganibisanga kanthu chara.”
15 Yeremiya wakati kwa Zedekiya: “Usange namuphalirani, munikomenge nadi. Usange namuphalirani fundo, munipulikirenge chara.”
16 Ntheura Themba Zedekiya likalapa kwa Yeremiya kuudesi, kuti: “Nadi pano Yehova wamoyo, uyo wali kutipa umoyo uwu, nikukomenge yayi. Nikupelekenge chara ku ŵanthu awo ŵakukhumba kutora umoyo wako.”
17 Yeremiya wakati kwa Zedekiya: “Yehova, Chiuta wa mawumba, Chiuta wa Israyeli, wakuti: ‘Usange wajipeleka ku ŵakaronga ŵa themba la Babuloni, uthaskenge umoyo wako ndipo msumba uwu uwotchekenge yayi na moto. Iwe na ŵamunyumba yako muŵenge ŵamoyo.+
18 Kweni usange ukujipeleka yayi ku ŵakaronga ŵa themba la Babuloni, msumba uwu upelekekenge ku Ŵakalidi, ndipo ŵawuwotchenge na moto.+ Iwe uponenge chara mu woko lawo.’”+
19 Penepapo Themba Zedekiya likati kwa Yeremiya: “Nkhopa Ŵayuda awo ŵagwenthera ku Ŵakalidi, pakuti usange napelekeka kwa iwo, ŵanganichitira nkhaza.”
20 Kweni Yeremiya wakati: “Upelekekenge chara kwa iwo. Pulikira mazgu gha Yehova pa ivyo nkhukuphalira, ndipo vikwenderenge makora, ulutilirenge kuŵa wamoyo.
21 Kweni usange ukukana kujipeleka, Yehova wanivumbulira ivi:
22 Wona, ŵanakazi wose awo ŵakhalapo mu nyumba ya themba la Yuda ŵakutolekera ku ŵakaronga ŵa themba la Babuloni,+ ndipo ŵakuti:
‘Ŵanalume awo mukathembanga ŵamupusikani na kumupuluskani.+
Ŵabizga lundi linu mu mathipa.
Sono ŵachimbira na kufumako.’
23 Ŵawoli ŵako wose na ŵana ŵako ŵakuŵatolera ku Ŵakalidi, ndipo uponenge chara mu woko lawo. Kweni iwe ukolekenge na themba la Babuloni,+ ndipo msumba uwu uwotchekenge na moto chifukwa cha iwe.”+
24 Zedekiya wakati kwa Yeremiya: “Munthu wangamanyanga yayi vinthu ivi kuti uleke kufwa.
25 Usange ŵakaronga ŵapulika kuti nayowoya nawe, ndipo ŵiza na kukufumba kuti: ‘Tiphalira ivyo wayowoya kwa themba. Ungatibisanga kanthu chara, ndipo tikukomenge yayi.+ Kasi themba layowoyachi kwa iwe?’
26 Uŵazgore kuti: ‘Napemphanga themba kuti lileke kuniwezgera ku nyumba ya Yehonatani kuti nkhafwire kwenekura.’”+
27 Penepapo ŵakaronga wose ŵakiza kwa Yeremiya, ndipo ŵakamufumba. Iyo wakaŵaphalira vyose ivyo themba likamulangura kuti wayowoye. Ntheura ŵakayowoyaso nayo yayi, pakuti pakaŵavya uyo wakapulika chidumbirano chira.
28 Yeremiya wakalutilira kukhala mu Luŵaza lwa Ŵalinda+ m’paka pa zuŵa ilo Yerusalemu wakapokekera. Wakaŵa wachali mwenemura apo Yerusalemu wakapokekanga.+
Tumizgani
Tumizgani
Yeremiya 38
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=24&Chapter=38&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D24%26Chapter%3D38%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
CHIGAŴA 5
Yesu Wakapharazgaso Kumafumiro gha Dazi kwa Yorodani
“Ŵanandi ŵakapulikana mwa iyo.”—Yohane 10:42
MU CHIGAŴA ICHI
MUTU 82
Yesu Wakapharazganga mu Pereya
Yesu wakalongosora icho chikukhumbikwa kuti munthu wazakapone. Ulongozgi uwo wakayowoya ukaŵa wakuzirwa chomene pa nyengo iyo. Mazuŵa ghano ke?
MUTU 83
Kuchemera Ŵanthu ku Chakurya
Yesu wakayowoya ntharika ya chiphikiro chikuru apo wakaryanga chakurya ku nyumba ya Mufarisi. Wakayowoya fundo yakuzirwa yakuti ŵanthu wose ŵa Chiuta ŵayimanye. Kasi ni fundo wuli?
MUTU 84
Kasi Chikukhumbikwa Ntchivichi Kuti Munthu Waŵe Msambiri?
Kuŵa msambiri wa Khristu ni nkhani yikuru. Yesu wakalongosora icho chikukhumbikwa. Kweni ŵanji ŵakazizwa na ivyo wakayowoya.
MUTU 85
Pakuŵa Kusekelera Para Wakwananga Wang’anamuka Mtima
Ŵafarisi na ŵalembi ŵakasuskanga Yesu chifukwa chakuti wakachezganga na ŵanthu bweka. Pakuŵazgora, Yesu wakayowoya ntharika izo zikulongora umo Chiuta wakuwonera ŵakwananga.
MUTU 86
Mwana Wakuzgeŵa Wawera
Kasi ntharika ya Yesu ya mwana wakuzgeŵa yikutisambizga vichi?
MUTU 87
Chitani Mwavinjeru Pakunozgekera Vyamunthazi
Yesu wakayowoya ntharika ya muteŵeti mulara kuti wasambizge fundo yakuzirwa.
MUTU 88
Munthu Musambazi na Lazaro
Kuti tipulikiske ntharika ya Yesu iyi, tikwenera kumanya dankha kuti ŵanthu ŵaŵiri awo ŵazunurika ŵakwimira njani.
MUTU 89
Wakasambizganga mu Pereya Pakuya ku Yudeya
Wakalongosora ivyo vingatovwira kuti tigowokerenge nanga ni awo ŵakutinangira kanandi waka.
MUTU 90
“Chiwuka na Umoyo”
Kasi Yesu wakang’anamurangachi apo wakati uyo wakupulikana mwa iyo “wafwenge chara”?
MUTU 91
Lazaro Wakawuskika
Awo ŵakasuskanga Yesu ŵakatondeka kukana kuti munthondwe wachitika chifukwa cha vinthu viŵiri ivyo vikachitika apa.
MUTU 92
Ŵavyoni 10 Ŵakachizgika Kweni Yumoza Ndiyo Wakawonga
Munthu uyo wakachira wakawonga Yesu na Chiuta.
MUTU 93
Mwana wa Munthu Wazamuvumbukwa
Kasi kuŵapo kwa Khristu kuzamuŵa nga ni leza munthowa wuli?
MUTU 94
Kulomba na Kujiyuyura ni Vyakukhumbikwa Chomene
Mu ntharika ya mweruzgi muheni na chokoro, Yesu wakalongosora chinthu chinyake chakukhumbikwa chomene.
MUTU 95
Wakasambizga vya Kupatana na Kutemwa Ŵana
Umo Yesu wakachitiranga na ŵana vikapambananga na ŵasambiri ŵake. Chifukwa wuli?
MUTU 96
Yesu Wakayowoya na Mulongozgi Musambazi
Chifukwa wuli Yesu wakayowoya kuti ntchipusu kuti ngamila yisolote mu jiso la sindano kuluska kuti munthu musambazi wanjire mu Ufumu wa Chiuta?
MUTU 97
Ntharika ya Ŵantchito mu Munda wa Mpheska
Kasi ŵakwamba ŵakuzgoka wuli ŵaumaliro ndipo ŵaumaliro ŵakuzgoka wuli ŵakwamba?
MUTU 98
Ŵapositole Ŵakapemphaso Maudindo
Yakobe na Yohane ŵakapempha malo ghapachanya mu Ufumu, kweni ŵakaŵa ŵekha yayi.
MUTU 99
Yesu Wakachizga Ŵanthu Ŵachibulumutira na Kovwira Zakeyu
Kasi tingazipulikiska wuli nkhani ziŵiri izo zikulongosora kuti Yesu wakachizga munthu wachibulumutira kufupi na Yeriko ndipo zikuwoneka nga zikususkana?
MUTU 100
Wakayowoya Ntharika ya Mamina 10
Kasi Yesu wakang’anamurangachi apo wakati: “Waliyose uyo wali navyo wazamupika vinandi, kweni uyo walije, wazamupokeka nanga ni icho wali nacho”?